c: text/html

text:
DAFTAR PIODALAN
Bulan Desember 2013
- 7 Desember 2013. Hari Tumpek Krurut.
Pura Pasek Gelgel Br Tengah Buleleng. Pura Dalem Pemuteran di Desa Jelantik Tojan - Klungkung. Pura Pedarmaan Bhujangga Waisnawa di Besakih. Pura Taman Sari Desa Gunungsari Penebel - Tabanan. Pura Dalem Tarukan di Bebalang Bangli. Pura Benua Kangin Besakih. Pura Merajan Kanginan (Ida Betara Empu Beradah) di Besakih.
- 11 Desember 2013. Buda Wage Merakih.
Pura Bendesa Mas Kepisah - Pedungan - Denpasar Selatan. Pura Natih Banjar Kalah - Batubulan, Pr. Puseh. Pura Desa Silakarang - Singapadu. Pura dalem Petitenget - Kerobokan - Kuta. Pura Dalem Pulasari - Samplangan - Gianyar, Pura Kubayan - Kepisah - Pedungan - Denpasar - Selatan. Pura Pasek gelgel Banjar Tanahpegat - Tabanan, Pr. Paibon Banjar Bengkel - Sumerta - Denpasar. Pura Pasek Lumintang - Denpasar, Pr. Panti Penyarikan Medahan - Sanding - Tampaksiring, Pr. Pasar Agung Banjar Dauh Peken - Kaba-kaba - Tabanan.
- 17 Desember 2013. Anggar Kasih Tambir.
Pura Dalem Puri Batuan - Sukawati. Pura Dalem Kediri Silakarang - Singapadu. Pura dalem di Desa Sukawati. Pura Dalem di Desa Singakerta - Ubud. Pura dalem Lembeng - Ketewel - Sukawati. Pura Paibon Pasek Tangkas - Peliatan - Ubud. Pura Puseh ngukuhin - Keramas - Gianyar. Pura Pemerajan Agung Ki Telabah, Tuakilang - Tabanan. Pura Karang Buncing di Blahbatuh. Pura Dalem Bubunan di Desa - Seririt Buleleng. Pura Desa Badung di Kota Denpasar. Merajan Pasek Gelgel Gobleg Desa - Kayuputih - Turupinghe - Banjar - Buleleng. Pura Luwur Pedengenan Bedha - Bongan - Tabanan Mr. Dukuh Sebudi , Mr. Pasek Ngukuhin - Keramas. Pura Pucak Payongan Banjar Lungsiakan - Desa Kedewatan - Ubud - Gianyar, Pura Tanah Kilap " Griya Anyar" - Suwung Kawuh - Denpasar Selatan. Pura Selukat Desa Keramas - Blahbatuh - Gianyar. Pura Dalem Tampuagan, Desa Peninjoan - Tembuku - Bangli. Pura Waturenggong Desa Taro. Pura Dalem Bentuyung, Ubud. Pura Puseh Ubud. Pura Dalem Peliatan Ubud.
- 17 Desember 2013. Purnama Kenam.
Aci-aci Penyeheb Brahma di Pura Kiduling Kereteg di Besakih. Pura Lingsar di Lombok. Pura Bebengan Tanjung di Lombok. Pura Pasek Gelgel di Kekeran Mengwi. Pura Dalem Putra Belingkang Benawah Gianyar, Pura Prajapati Balikpapan.

robotstxt: allowed

filter: keep


text:
Nuju panglong ping pat belas Tileming Kapitu, semengan ipun sampun ka alase. Nanging asiki nenten manggihin buron. Sampunang ja buron ageng, kadi rasa lelasan ja nenten wenten medal nenten wenten kepanggih.
I Lubdaka raris ngungsi alas sane sripit. Irika kacingak wenten telaga, toyanne ening pisan, tur magading tunjung manca warna. Irika I Lubdaka maka sanja, taler nenten wenten buron sane rawuh.
Ring sampune engseb suryane, raris I Lubdaka ngrenggeng : "Yeh... enen suba sanja, yen jani I dewek mulih, kapetengan di jalan, sinah aluh I macan ngebog I dewek. Ah... paling melah dini dogen I dewek nginep ".
Sapupute I Lubdaka ngrenggeng, raris ngrereh genah nginep. I Lubdaka mongkod taru bila ageng, sane mentik ring sisin telagane. Ring carang taru bila punika ipun ngesil.
Sampun nyaluk wengi I Lubdhaka arip. Metu ajerih manah ipun, yan nyriet akedik janten runtuh nengkayak. Raris ipun ngeka naya mangda nenten arip. Daun bilane kapikpik, tur kasintungang ring telagane. Kala punika jeg marawat-rawat, I kidang sanekatumbak olih ipun ibi. I kidang maplisahan ngelur ring tanahe, naanang sakit. Taler sawat-sawat dingeh ipun, pacruet eling panak I bojog, mangelingin memene kena tumbak.
Ngancan suwe, ngancan akeh parisolah ipune marawat, kala maboros ring alase, wantah ngardi sangsaran ye I buron. I Lubdaka raris ngrenggeng : "Liu pesan I dewek lakar ngae jelek di gumine, uli jani I dewek lakar suwud maboros". Asapunika semayan ipun wengine punika.
Antuk akeh daun bilane kapikpik, tur kasintungang ring telagane, raris mabejug daun bilane marupa lingga. Lingga maka linggih Ida Sang Hyang Siwa. Tur nenten kerasa, saget sampun semengan jagate. I Lubdaka gegesonan tedun, tur budal nenten makta punapa-punapi.
Rawuh ring pondok rabine nyanggra : "Inggih... Beli... Napi mawinan wawu rawuh. Napi ke beli mangguhang baya ring alase?". I Lubdaka raris gelis nyawis: "Adi sayang... beli tusing mulih ibi, sawireh beli kanti ka sanja, abesik tusing maan buron. Jengah keneh beline, lantas ngungsi alas sripit, ditu masih tusing ada buron.
Tur tusing marasa saget suba sanja. Yen beli mulih jejeh kapetengan di jalan, tur elah I macan ngebog dewek beli. Ento kerana beli nginep di tengah alase, duwur punyan bilane beli ngesil, magadang nganti ka lemah. Sambil magadang beli ngenehang dewek, sujatine jele pesan solah beli ane suba. Beli langgane mancut pramanan I buron. Ia i buron sujatine patuh cara I raga, ia masih mabudi idup. Ento kerana ane jani, beli lakar suwud maboros. Beli suwud ngambekang solah mamati-mati, ane madan Himsa Karma".
Ngawit punika I Lubdaka wusan maboros, tur geginan ipun sane mangkin, wantah matetanduran ring tegale. Pikolih matetanduran, anggen ipun ngupapira pianak somah.
Kacrita ring sampun I Lubdhaka lingsir, tur tiben sungkan raat pisan raris seda. Raris pianaknyane ngupakara layon I Lubdaka, Ngaben lantur Nyekah manut dresta.
Sampun puput pulah palih ngupakara, atman I Lubdaka raris malesat ka niskala,
tur sampun rawuh ring teleng marga sanga. Ring teleng marga sanga, atman I Lubdaka bengong, santukan ten uning ring genah jagi katuju. Daweg punika raris rawuh cikrabala akeh pisan, sahasa ngoros atman I Lubdaka, raris katur ring Ida Sang Hyang Suratma, ida pinaka dewa nyurat solah atmane.
Ida Sang Hyang Suratma raris mataken: "Eh... cai atma... nyen adan caine? Apa gaen caine di mercepada? Lautang jani cai matur teken manira".
Atman I Lubdaka raris matur sada ngejer: "Inggih... Ratu... titiang mawasta I Lubdaka. Karyan titiang ring jagate wantah maboros".
Wawu asapunika atur I Lubdaka, raris Ida Sang Hyang Suratma mawecana: "Eh... Lubdhaka... yen keto solah cai, ento madan Himsa Karma. Jele pesan solah cai. Ane jani sandang dosan caine, malebok dikawahe satus tiban".
Puput Ida Sang Hyang Suratma mangucap, raris cikrabala sami ngoros atman I Lubdaka kabakta ka kawah Candra Goh Muka. Rawuh ring teleng margi, tan pasangkan rawuh Surapsara akeh pisan melanin atman I Lubdaka.
Para cikrabala raris mataken, "Eh... Surapsara, ngudiang I dewa melanin atman I Lubdaka ane setata masolah corah di gumine?".
Surapsara sami mangucap, "Eh... cikrabala, apang i dewa tatas, tiang kandikayang olih Ida Hyang Siwa, mendak atman I Lubdhaka".
Yadiastun Ida Sang Hyang Siwa, sane ngarsayang atman I Lubdaka, cikrabala sami nenten kayun nyerah, santukan para cikrabala, pageh ngamel swadharma, mayang-mayang atma sane corah. Punika mawinan atman I Lubdaka, kukuh kagamel. Raris metu yuda
rames. Kasuwen-suwen kasor cikrabala sami. Atman I Lubdaka kagayot olih Surapsara, kagenahang ring joli emas.
Nenten suwe pamargin Surapsara sami, sampun rawuh ring Siwa Loka, raris atman I Lubdaka, katur ring Ida Sang Hyang Siwa.
Ida Sang Hyang Yama mireng indik asapunika, raris gelis tangkil ring Ida Sang Hyang Siwa. Sampun rawuh ring ajeng Ida Sang Hyang Siwa, raris Ida Sang Hyang Yama matur, "Inggih... Ratu Sang Hyang Siwa, I ratu sane ngardi awig-awig jagat, yan masolah becik polih linggih sane becik, yan masolah kawon polih linggih sane kawon. Raris I Lubdaka, sekala solah ipune kawon pisan, ngambekang solah mamati-mati. Dados ipun sane icen I Ratu linggih becik?. Yan puniki margiang I Ratu, janten katulad olih panjake sami, tur janten rug jagate".
Asapunika atur Ida Sang Hyang Yama, ten cumpu ring pamargin Ida Sang Hyang Siwa, ngicen I Lubdaka linggih becik.
Wawu asapunika atur Ida Sang Hyang Yama, raris Ida Sang Hyang Siwa nyawis, "Uduh... Dewa Sang Hyang Yama, eda Dewa salit arsa ( iwang penampen ). Saja I Lubdaka masolah Himsa Karma, nanging nuju Panglong pat belas Tilem Kapitu, ia suba ngelar brata, anggona nglebur dosane makejang".
Mireng bawos Ida Sang Hyang Siwa asapunika, ngancan nenten tatas Ida Sang Hyang Yama, raris Ida mangucap malih, "Inggih... Ratu Bethara, titiang pedas pisan, daweg punika I Lubdaka, wantah magadang ka lemah. Dados ipun wantah magadang, kabawos ipun ngelar brata?".
Ida Sang Hyang Siwa raris gelis nyawis, "Uduh... Dewa Sang Hyang Yama, mangkin nira nartayang indik i manusa. I manusa sujatine damuh sane sering lali. Lali maring raga, tur lali ring Ida Sang Hyang Widhi. Antuk laline mangliput, mawinan kenehne sering paling, mawastu sering masolah dursila. Raris antuk majagra utawi magadang Nira ngajahin manusa mangda eling ring raga. Majagra kalaning panglong pat pat belas, Tileming Kapitu. Sedeng becik daweg punika, nira ngelar yoga, mawinan duk punika kaucap rahina Siwa Ratri. Sane mangkin manira jagi nartayang, indik Bratha Siwa Ratri salanturnyane, majagra wewehin upawasa. Upawasa ten keni pangan kinum. Raris bratha Siwa Ratri malih siki, sane kabawos pinih utama, majgra, upawasa lan monobrata. Monobrata inggih punika meneng ening".
Ida Sang Hyang Yama malih masabda, "Inggih Ratu... titiang meled uning, napi mawinan ring Panglong pang pat belas, Tilem Kapitu, kanggen galah utama nangun bratha?".
Ida Sang Hyang Siwa raris masabda, "Suksman Tilem Kapitu inggih punika sekalane jagate kapetengan, maka niasa manah peteng. Sane ngardi manahe peteng wenten pepitu. Mangkin jagi dartayang nira saka siki.
- Kaping siki SURUPA, punyah antuk goba jegeg wyadin bagus.
- Kaping kalih DHANA, punyah antuk sugih arta brana.
- Kaping tiga GUNA, punyah antuk kawagedan.
- Kaping papat KULINA, punyah antuk wangsa lwih.
- Kaping lima YOWANA, punyah antuk merasa nedeng teruna.
- Kaping enem SURA, punyah antuk tuwak wyadin arak, miwah salwir tetayuban sane ngranayah punyah, rawuhing ring salwiring Narkoba sami.
- Kaping pitu KASURAN, punyah antuk merasa dewek wanen.
Sane mangkin manira jagi nartayang tata krama ngelar Bratha Siwa Ratri, mangda asuci laksana riin.
"Raris ring sampune sandyakala, ngunggahang pejati lan daksina, ring Sanggah Kamulan. Ring ajeng ngastawa katur upakara sesayut, pangambeyan, prayascita, lingga saking sekar widuri putih, aledin antuk dawun pisang kayu".
Raris ulengan kayune ring Ida Sang Hyang Siwa sane malingga ring linggane, lingga punika maka linggih Ida Sang Hyang Siwa.
Ring sampune tengahing wengi malih ngastawa. Kalaning wengi mangda nenten arip, gita Lubdhakane tembangan, becik anggen suluh urip, mangda ten kantun masolah dursila".
Wawu asapunika bawos Ida Sang Hyang Siwa, wawu raris Ida Sang Hyang Yama tatas,
raris Ida mawecana, "Inggih... Ratu Maha Luwih, titiang matur suksma ring I Ratu, I Ratu ledang nartayang indik brata Siwa Ratri sajangkepnyane, mawinan titiang tatas uning kawyaktyanne. Sane mangkin tityang nglungsur pamit ring anggan I Ratu". Puput matur raris Ida Sang Hyang Yama budal mawali ka Yama Loka.


text:
Makamben sarung mabaju kurung masongkok pelung, makalung pulung-pulung, Wayan Galung lung linglung bengong bingung, kenehe suwung paliat puyung rumasa mangmung, clantung-clantung ring catus pata margi agung, batis glayung-glayung pajalan srayang-sruyung, laut macemplung di kursiné linggah malengkung, dot nyambat sara mémé lan adi-adi getih abumbung nyelap matetembung. Ping tiga ping pat méménné matakén luwung-luwung, mangda adung, Wayan Galung tan sida nyambung.
“Sautin naké patakon Méménné, Yan! Ping telu ping pat Mémé matakon, Wayan pragat jeg nengil. Kénkén men abet Mémé ajak adin-adin Wayané matingkah. Yén Mémé nengil, mirib Mémé sing rungu tekén pianak. Yén Mémé mamunyi, Wayan joh ngoyong. Men, kénkén keneh Wayané jani, kénkén unduk Wayané ditu? Orahang dogén! Da misi makebang-kebangan ajak Mémé.”
Macécéh-cécéh yéeh paningalan anaké odah kangen ring buah basang, nyantosang pasaut pianaknyané paling kelih. Tan pariwangdé Wayan Galung sareng sigsigan nuturang paundukannyané.
“Béh kénkén kadén Mé, jeg sing kena baan Cang ngundukang iban Icangé. To kranané Cang jeg makita nengil, sing kena baan Cang ngorang apa Méé….”
“Nah da kéto Yan. Né nak paduman adané. Paduman Wayan pauman Mémé, paduman adin-adin Wayané. Suba kadung kéné padadiné. Né jani suba lebihan kin slaé tiban Wayan nyek di Jawa, tusing taén mulih-mulih. Dadiné sing kena baan Mémé, apa Wayan nu magama Bali, apa suba dadi Slam?”
“To suba Mé pelih Icangé. Apa buin Mémé, Cang dogén sing kena baan Cang ngundukang iban Cangé. Yén orang Cang iban Cangé Hindu, suba lebihan kin slaé tiban Cang sing taén mulih, sing taén mabakti di Sanggah di Pura. Kanti Cang maan ka Mékah, anggep Cang iban Cangé malali kema. Yén Cang sing nyak kema, kurenan Cangé nguyut. Cang koh miyegan Mé. Mawinan jeg kambang asanin Cang keneh Cangé Mé.”
Adiné madénan nyelag matakén.
“Nah Beli, da to lantanganga. Pamekas ané paling sarat takonang Cang unduk Beliné jani. Men Beli jani mati di gumin anaké, dadi abénang Cang Beli, apa sing?”
Sawetara atengah panginangan neng mamegeng, Jro Dasaran meneng, sang nunasang nyentaéng, panangkil tiosan makesieng mireng unteng, sang masomah anak istri tan langgeng ngagem Hindu sareng. Pamuput mati metu pakéwuh ageng.
“Nah kéné san Mé, adi-adi ajak papat. Jani da suba Cang abénanga, pang sing dadi uyut. Bin pidan saget ada ngabén ngerit jawat di sémané jawat di banjar, ditu Cang abénang. Acep angkid atman Cang di pasih, sing perlu ngorang jak somah Cangé. Jani Cang nak suba jumah. Bang Cang ngidih nasi nah Mé, di balé dangin pejang. Cang sing nyak ngoyong di Jawa.”
Sasampuné wénten baos di baas-baas, sami pedas, terang apadang baos dasaran Geria Bet Ngandang, galang indik Wayan Galung, tan wénten magaleng-galeng, mapidabdab sami giling geleng.
Satepung pinaro yuta tan kamanah antuk i paling kelih limang diri manyama adi, yéning kadi asapuniki kapanggih sasampun ipun padem. Pecak, ipun ring palabuhan dados pangulu saksat mandor, sawai makenyor. Winaluya pancor matatakan bias, jinah ngecor tan palas, tan wénten aas, kauyup kedas, majeljel ring brankas marerod nyang roras, katon ipun rahat raras. Raras raris ya i gula pasir, semut-semut gasir, daa-daa jegeg nglantir ngesir.
Sakadi bayuné nyijih, wénten nglébang luh jegeg Déwi Ratih ngepir-ngepirang paa putih, susu nyangkih, barak bibih, pungsed nglumbih, gigi akatih ring berung madidih, boonné andih, selagan carik duang telbih, tangkeb alas gimbreng lambih. I Galung kalilih, nagih-nagih, magulet sareng kalih, saling tampah salih tampih, angkih-angkih, muncrat warih, tumbuh manik galih, Yayu tan ajerih, mamrih dados somah anak sugih. Pecak sutindih, kasuén-suén apih nyangsih, kuluwarga kampih.
Pirang dina kunang dauh, pecak enduh dayuh, kidik-kidik baya kewuh rawuh. Kalih sasih, tigang sasih, nem sasih. Yayuk kantun asih-kumasih ngagem hindu, ngrahina midabdab indik rerainan alit ageng. Sasampuné embas pianak kapertama, Yayuk ngawit ngliwa nglén-lén. Nénten renga malih rerahinan ageng napi malih alit. Geleng ngitungang pianak, utun kawacénin ayat-ayat, geleng ngitungang awak, mapayas tan pegat-pegat. Mulih ka Bali, slaé tiban liwat tan malawat.
Sasukat balu, Mén Galung nyagerang I Galung méanin adin-adinnyané masekolah. I Galung ja jemet ngirimin pipis. Sasampuné ngelah pianak asiki, ngawit kedap sepra kiriman pipisnyané, pamuput puput kadi kaabut tan wénten ngatut. Méménipuné ngawit blingsatan, adin-adinnyané kadi pitik kélangan pangina. Tutur Mén Galung pecak unggul kadi tutuk kuntul, mangkin tan mintul puntul magedul.
“Nah pragatang suba ditu, Cang sing milu-milu. Cang repot di Jakarta.”
“Men Ci sing lakar mulih?”
“Sing.”
“Sing Ci lakar nyumbah Bapan Ci?”
“Sing makatang, Cang repot.”
Kadi kaborbor tangkah Mén Galung miragiang pasaut pianaknyané memengkeng tan nyak mulih ningalin bapannyané kaabénang. Nyama braya sané miragiang pabligbag punika ring telpun banget kaslengagang. I Galung pecak subakti ring kulawarga, mangkin katungka budi alpaka guru, sasukat ipun sugih, ngantén ajak anak luh Slam.
“Nyama-nyama ajak makejang. Kéné suba lacur tiangé ngelah pianak di gumin anaké, tusing inget tekén rerama. Bapan iané lakar pragatang abénang, duga baan sing nyak mulih. Dija ia maan paplajahan buka kéto?” Macécéh yéh paningalan Mén Galung, kenduhang olih nyama-nyamané makejang.
Pegat capeng tan tutupan sampun paiketan pantaraning kulawarga Mén Galung ring Bali kalaan kulawarga I Galung ring tanah Jawi. Napi yukti sakadi sapunika parisolah sang embas ring Galungan, napiké sangkaning ulap ring “ta” tiga, arta, wanita, tahta, wastu I Galung kaku jengku bedug sinduk kadi tuna ganda buta bongol.
Slaé tiban sampun lintang. Mén Galung nénten ngingetang malih wénten pianak ring Jawi, asapunika taler I Galung nénten pisan ipun inget ring mémé lan adi-adi ring tanah Bali. Kantos panamayané rawuh, Men Galung ngrenjit bangun tengah lemengé. Sinambi ngangsehang bangun, ngampakan jelanan, grayang-grayang ka natahé ngrereh I Galung kamémé-mémé makamben mabaju maudeng putih-putih, sakémawon tan wénten kapanggih sira-sira. Sami sadaging kulawarga, pianak lan cucu-cucu leplep siep. Sepi buka jampi. Mén Galung mategtegan negak ring batarané.
“Bah, ngipi jenanga i déwék busan.” Asapunika Mén Galung makaengan padidi.
Bénjang pasemengan pisan iur ortiné indik I Galung padem ring Jawi, kapendem nganutin cara Slam. Asapunika antuk I Galung nemerang nyakitin kulawargané ring Bali, sasampuné ipun padem, pariangen taler kulawargané sami, wastu katunasang baos di baas-baas.
“Men kénkén, nyak suba kena lamun kenehé cara pinunasé?” Pitakén Jro Dasaran sawus micayang baos.
“Sampun nepek pisan Jro. Dumun sampun wanti-wanti titiang munggelin manah ipun mangda tan nyuang anak luh Slam, sakémawon pianak titiang memengkung. Sapuniki raris panadosné nguber berung paid bangkung.” Cawis Mén Galung saha patut tan kapatutang olih Jro Dasaran.
Kasurat ring sastra, sadum titahing widi, wyakti tan kena linesan. Titah Hyang Widi tan dados kelidin, emas urip padem. Brangti, iri ati, mapuikan, bragedegan ngawasa daweg maurip, sami pendem sasampuné padem. Tan patut brangti, iri ati, mapuikan, bragedegan ring sang sampun padem. Yadiastun méwehé ngantem macedem kantos kijem, Mén Galung tan mesem-mesem masem, setata makenyem terem ring pararem. Sami sane serem-serem resem-resem, tanem, pendem sasampuné padem kantos lingsem kelem sadalem-dalem.


text:
Ada tuturan satua anak muani madan I Rajapala makurenan ngajak dedari madan Ken Sulasih. Ia ngelah pianak adiri adanina I Durma. Mara I Durma matuuh pitung oton, kalahina teken memene mawali ka swargan. Sawireh keto, I Durma kapiara olih I Rajapala, kanti matuuh dasa tiban.
Gelisang satua I Rajapala makinkin bakal nangun kerti ke alas gunung. Nuju sanja, I Rajapala ngaukin pianakne laut negak masila. I Rajapala ngusap-ngusap duur I Durmane sarwi ngomong, “Duh cening Durma pianak bapa, tumbuh cening kaasih-asih pesan. Enu cerik cening suba katinggalin baan meme. Buin mani masih bapa bakal ninggalin cening luas kagunung alas nangun kerti. Jumah cening apang melah”.
Mara keto, jengis I Durma, yeh peningalane ngembeng-ngembeng. Bapane nglanturang mapitutur, “Cening Durma awak enu cerik, patut cening seleg malajahang awak. Sabilang gae patut plajahin, nyastra tusing dadi engsapang. Ditu di pasraman Jero Dukuh, cening mlajah sambilang ngayah. Plajahin cening matingkah,ngomong muah mapineh. Tingkah,ngomong muah papineh ane rahayu plajahin. Sekenang pesan magarapan ditu di pasrama Jero Dukuhe. Prade ada anak kuma tresna, suka olas teken cening, ento eda pesan engsapanga. Nanging yen ada anak ngawe jele wiadin ngawe jengah teken ukudan ceninge, sadida-sidaan eda walesa. Minab Ida Sang Hyang Widhi tuara wikan nyisipang. Keto masih eda cening ngadu daya lengit, ngekadaya nyengkalen anak. Jejerang papinehe ngulati ane melah. Ingetang satata ngaturang bakti ring Ida Sang Hyang Widhi, matrisandya tetepang. Nah, amonto bapa mituturin cening, dumadak Ida Sang Hyang Widhi Wasa sweca mapica karahayuan tekening cening muah bapa”.
Kacarita jani I Durma suba ngayah, malajah di pesraman Jero Dukuhe. Jero Dukuh kalintang ledang pikyunanne, krana I Durma seleg pesan malajah tur enggal ngeresep. I Durma tusing milihin gae, asing pituduh Jero Dukuhe kagarap kanti pragat. Sabilang peteng kaurukang masastra baan jero Dukuh. Baan selene mlajah mamaca, dadi liu ia nawang satwa, tutur muah agama.
Sasubane I Durma menek truna, pepes ia kabencingah, dadi tama ia nangkil ring anake agung di Wanakeling. Para punggawa, tanda mantri pada uning, tur sayang teken I Durma. Ditu laut I Durma kaangen parekan di puri, kadadiang panyarikan sedehan agung purine. Dadine, I Durma tusing kuangan pangan kinum muah satata mapanganggo bungah. Yadiapin keto tusing taen ia engsap manyama braya, satata inet teken pitutur bapane muah ajah-ajahan Jero Dukuh. Keto yen pikolih anake jemet malajah tur anteng magarapan.
–
Sumber : http://satua-bali.blogspot.com/


text:
Mligbagang Aran Bebalian
Ngantos tahun 80 an menawi nenten meweh iraga ngrereh caciren krama Baline sane maagame Hindu. Salah sinunggil cecirene punika wantah saking pesengan nyane ring ajeng. Yening ring ajeng parabe madaging Putu, Gede, Wayan, Made, Nengah, Nyoman, Komang utawi Ketut sampun janten lan pastika prasida kasengguhan dane wantah krama Bali pamekas nyane sane maagama Hindu. Kenten taler ring pesengan Ida Bagus, Ida Ayu, Desak, I Dewa, Anak Agung, I Gusti, wantah pinaka ceciren soroh utawi catur wangsa. Nanging ri tepengane mangkin ring jamane sekadi mangkin menawi kalintang meweh antuk nyengguhang sametone saking parab nyane, napike dane anak Bali utawi nenten. Dwaning mangkin sampun makeh kapanggihin sameton Baline sane maagama Hindu nenten malih nganggen pesengan utawi parab pinaka ceciren sane kabowasang ring ungkur. Sameton sane asapunika ngandikayang wantah, nenten wenten wewanengan malih yening ipun waneng nganggen parab I Wayan, I Nengah lan sane siosan ring ajeng pesengan nyane. Sane kalintang nyeksek ring dade wantah nyancan ngakehang sameton Baline sane matilar saking tradisi leluur nyane kadasarin antuk manah kimud lan sok gengsi utawi sok moderen.
Putu Robin sameton Bali sane wantah asli Bali, saking manah sadar nenten malih ngaggen adan Bebalian ring ajeng parab putra lan putrin nyane. Putrinyane kapertama kaparabin Istacy Rosree Octaviani Robin, kenten taler ring putrannyane sane alitan kapesengin Putra Pratama Robin, nenten malih nganggen I Putu, I Made napi malih I Nengah lan I Komang ring ajeng parab nyane. Manut semetone puniki dadalan nyane nenten malih nganggen aran Bebalian ring ajeng parab okan-okannyane wantah pinaka nyarengin pamargin semetone ring dura negara sane sampun mengglobal (meh mehan gombal …).
Putu Robin nenten ja adiri sane ngambil pamargi sekadi asapuniki. Putu Robin nenten ja generasi kapertama sane nenten cumpu ring kawentenan tradisine puniki. Prof. DR. I Nyoman Erawan, SE. taler nenten ngemanggehang malih aran Babalian ring ajeng pesengan putra-putrannyane, minakadi Ngurah Indra, Mahendrawathi, Ngurah Agus Sanjaya miwah Sukma Dewi.
Pepalihan aran Bebaliane puniki sujatinnyane wantah pinaka ceciren runutan palekadan saking kapertama ngantos oka sane kaping pat. Wayan kaambil saking kruna wayahan, siosan ring Wayan taler wenten semetone sane nganggen aran Gede utawi Putu pinaka ceciren putrannyane kapartama. Mantuke aran Gede utawi Putune punike makehan kaangge oleh semeton Bali ring Denbukit lan Bali kawanan. Nanging mantuke semeton Bali kanginan, Bali tengahan lan Bali kelodan akehan nganggen aran Wayan ring ajeng pesengannyane.
Aran Made mawit saking kruna Madya (tengah) sane kaangge ring ajeng parab anake sane embas nomer kalih. Naler wenten semeton Baline sane ngangge aran Nengah pinaka ceciren anake sane embas nomer kalih. Mantuke ring anak sane embas kaping tiga ring ajeng parabnyane ngangge Nyoman sane mawit saking nyeman utawi tawar. Kawentenan krunane puniki kocap ngambil pratiwimba saking kawentenan gedebong minakadi kulit gedebong sane wenten ring tengahan marase nyeman utawi tawar”.
Sane pinih untat wantah Ketut, sane mawit saking ngetut sane maartos mengikuti, mengekor. Kaangen ring ajeng parab anake sane embas pinih untat utawi nomer pat. Selanturnyane yening wenteh malih anak alit sane embas wusan okannyane kaping pat, papalihan aran Bebalian punika malih ngawit saking Wayan, Made, Nyoman, Ketut lan selanturnyane.
Nenten kejantenang antuk, ngawit pidan tradisi lan pepalihan aran Bebaliane puniki kakawitin. Manut pakar linguistik saking Fakultas Sastra Universitas Udayana Prof. DR. I Wayan Jendra, S.U. pepalihan aran Bebalian sekadi puniki sampun wenten ring abad IV duk Raja Gelgel sane mabiseka ratu Dalem Ketut Kresna Kepakisan sane wantah putra kapat saking Sri Kresna Kepakisan sane kabiseka oleh Raja Majapahit pinaka ngwasawasi ring Puri Gelgel dukke punika. Nanging Jendra nenten janten antuke, napike pepalihan nganggen aran Bebaliane puniki pinaka pengaruh saking Majapahit. Yadiastun asapunika dane janten lan pastika pepalihan ngangge aran Bebaliane pinaka tradisine puniki mamargi sue. Dane taler ngewewehin ngantos abad XX krama Baline rumase banggi lan tinut ring pepalihane puniki. Nanging riwus puniki sikakedik pepalihane puniki nyancan ketilarin utawi nenten saklek pamarginnyane. Goloh nyane pemargin pepalihane puniki nenten ja kapanggihin ring jamane kadi mangkin kemanten.
Saking nguni taler sampun wenten kepanggihin pesengan utawi parab sane kaambil pinake penampen ring kewentenan gumi lan pinake cihne kasederanaan pepineh anake lingsir nguni, minakadi pesengan : I Logada, I Korempang, I Jineng, I Gingsir, I Silut, Ni Rerod Bekul, I Kasih Sampalan, I Punduh Karipik, I Kari Bego, I Pageh Landep, Ni Tungadi, I Raos Wayah, I Cokot, I Gejer, I Silur, I Regeg, I Raweg, I Kasel, I Ruyun, I Duduk Belur, I Pode, I Naba, I Berno, I Tangseh, I Paleo, I Lempad, I Gebur, I Pantun, I Sadru, I Reneng, I Gingsir, Gredeg, Losin, Rerod Tungadi, Rarud, Gejor, Gebur miwah sane siosan. Pesengan sekadi puniki biasannyane kaambil saking pakibeh jagate duke anake punika embas utawi kaambil saking pakibeh kauripane sadine-dine. Taler nenten ja arang kepanggihin pesengan sane kaambil saking parab semeton nyane, nanging kaubah suara idupnyane kemanten minakadi Saplag, Sapleg, Suplig utawi Saplig. Siosan ring punika pesengan-pesengan semeton Baline nguni wantah pinaka penyanggra utawi nampenin kewentenan utawi pekibeh gumine duke anake alit embas. Taler pesengan semeton Baline nguni wantah pinaka pengaptin anake lingsir ring pianak nyane, mangdane manggih kerahayuan ri pungkur wekas. Mekadi : Suradnya, Suyasa, Merta, Suarta, Arta adnyana, Sugiharta, Sumartawan, Srirahayu, Selamet, Mudarta, Putra, Saputra, Ledang, lan sane siosan.
Punike taler ring kawentenan jagate sekadi mangkin. Pepalihan aran semeton Baline taler nampenin pakibeh globalisasi saking jagat Eropa lan Amerika minakadi kewentenan aran sekadi : Made David Eka Putra, Ni Putu Deasy Firdayanti, Nyoman Valentina Dussak, Komang Diva Adinda lan sane siosan. Pekibehe sekadi puniki nemonin pucak nyane ritatkali semeton Baline nenten malih ngangge pepalihan aran Bebali, mawinan telas pesengan artis Indonesiane keanggen adan nak Bali. Wenteh makeh pisan pinaka dadalan sane meawinan semeton Baline metilar lan kimud yening nganggen aran Bebalian, dadalane punike minakadi, rumase kimud kesengguh wong Bali, duaning kewentenan wong Baline wantah akidik utawi minoritas. Yening nganggen pesengan utawi aran Bebalian, sampun janten ipun kasengguh wong Bali. Ring Indonesia, Warga minoritas biasannyane meweh pisan antuke manjing ke pacentokan persaingan ritatkala ngaruruh pakaryan utawi ri sajeroning wenten promosi jabatan ring genah pakaryan nyane. Manggihin kawentenane sekadi puniki menawi nenten iwang wenten semetone nenten nganggen aran Bebalian ring ajeng nyane, minakadi : Anaka Agung Oka Mahendra wantah nyengguhang parabnyane antuk Oka Mahendra kemanten, asapunika taler ring pengawi novel lan penyastra Ida Ayu Oka Rusmini, ring kekawiannyane wantah nyurat pesengan nyane antuk Oka Rusmini manten. Nanging pakibehe puniki nenten mamargi ring dane wartawan senior Putu Setia, Sastrawan Putu Wijaya, asapunika taler ring Ekonom I Putu Gede Ary Suta. Dane puniki rumasa cumpu lan rumasa banggi (pede) ritatkala ngunggahan aran Bebalian pinaka jati dirinnyane dados wong Bali.
Siosan ring punika, dadalan nenten malih tinut ring pepalihan aran Bebaliane wantah pinaka perlawanan marep ring pepalihan kasta sane wenten ring Bali. Indike puniki prasida kapanggihin ring kawentenan pesengan sekadi : Ngurah Suryawan, Gede Ngurah, Nyoman Ngurah Purwa Arsana, Bagus Antara, Agung Mirah Prayoga, Arya Warih Gunawan, yadiastun kawentanan parab Agung wantah ceciren saking soroh utawi wangsa Ksatrya.
Ngantos mangking yening irage manggihin semetone ngangge I Wayan, I Made ring ajeng parabnyane, sampun janten dane kasengguhan saking wangsa Sudra utawi Jaba. Nanging soroh Brahmana ring Desa Budakeling ring Kabupaten Karangasem nganggen pepalihan Bebaliane puniki minakadi Ida Wayan, Ida Made lan sane siosan.
Pakibeh sekadi puniki taler prasida kepanggihinring desa Bugbug, makeh semeton sane ngunine menawi soroh menak, ring jaman milleniume mangkin ngungguhin ring ajeng pesengan nyane antuk Jero, pinake ceciren sametone wantah wargi Jero Kauhan, Jero Kanginan, Jero Kelodan utawi Jero Kaleran, dwaning sekadi bawos penglingsire duke Nguni, pepalihan soroh utawi kasta wantah kecapuhang ring wawengkon Desa Bugbug sajaba Jero ..
Sane lintang, ritatkala wenten semeton Baline sane nyancan ngakehang matilar saking pepalihane puniki, nanging wenten wargi asing utawi wargi sane maagame siosan rumasa banggi nganggen ring parabnyane pepalihan aran Bebaliane puniki. Pariindikane puniki dados kapinggihin ring Desa ring Pegayaman Buleleleng, utawi ring Desa Carang Sari Negara. Minakadi : Ketut Syahruwardi Abbas, Made Muhammad Saleh, Nyoman Yusuf, Fransiscus Made Agus Hanzantha. Wargi asing taler nenten je rumase kimud napi malih rumase dados wong kuno ngangge aran pepalihan Bali ring ajeng pesengannyane, Sejarah Bali sampun nyurat kawentenan anak istri sane mawit saking Scotlandia mapesengan Vanina Walker sane ngentosin pesengannyane antuk Ni Ketut Tantri ring kakawiannyane : Revolusi di Nusa Damai. Dadalannyane wantah antuk rase tresna lan bangginnyane antuk kawentenan Pulau Baline. Pitakene pinake panyiksik bulu : punapi ring semetone sane asli Bali ?, napike kantun kimud nganggen pepalihan aran Bebaliane ?
Olih : I Made Sujaya. kasadur ke Basa Bali lan kaedit malih olih : I Wayan Ardika


text:
Direktori Sekolah di Kota BADUNG
Direktori ini memberi Anda daftar sekolah di Kota BADUNG. Propinsi : Bali
Paling Populer di propinsi Bali
PAUD DINI KUMARA
id 69878298
Jalan Uluwatu II JimbaranJIMBARAN Kec. Kuta Selatan, Kuta Selatan, Badung, Bali
SD NO 7 BENOA
id 50101504
Jl. Praja Sentral Nusa DuaBENOA Kec. Kuta Selatan, Kuta Selatan, Badung, Bali
SD NEGERI 2 SANGEH
id 50101901
Br. Tegal GeranaSANGEH Kec. Abiansemal, Abiansemal, Badung, Bali
SD NO. 1 DALUNG
id 50101799
JL. RAYA DALUNG BR. UNTAL - UNTALDALUNG Kec. Kuta Utara, Kuta Utara, Badung, Bali
PAUD MUTIARA BUNDA
id 69878297
DANAU TAMBLINGAN IVJIMBARAN Kec. Kuta Selatan, Kuta Selatan, Badung, Bali
TK WIDIATMIKA
id 50104791
JL. KEMBAR KAMPUS UNUD JIMBARANJimbaran Kec. Kuta Selatan, Kuta Selatan, Badung, Bali
TK MANUARA KERTI
id 50104730
BR. TANGGA YUDABONGKASA Kec. Abiansemal, Abiansemal, Badung, Bali


text:
Kawentenan subak ring Bali nénten prasida kapalasang sareng budaya, agama miwah kapariwisataan sané wénten ring Bali. Paiketan agama sareng organisasi sané kabaos subak puniki prasida kacingak saking kawéntenan upacara ring carik sané mawasta mabiukukungan. Upacara mabiukukungan ring Bali ring sakatah wewidangan ketah kasambat mabékukung utawi biukukung. Dresta mabiukukung puniki kalaksanayang antuk para petaniné sané madué tetanduran padi utawi pantun ring carik.
Upacara mabiukukung puniki biasané kalaksanayang antuk para petaniné ring cakangan genah toyané membah. Sajroning upacara mabiukukungan, nénten mesti kapuput olih pamangku, nanging taler prasida kabaktiang antuk sané nuwénang carik punika. Mabikukungan kalaksanayang sadurung manyi utawi ri sampuné padiné kabaos embud.
Nanging sané tawah wantah ring bebantenan sané katurang. Banten biukukung masarana antuk blayag, katipat gantusan, rujak manis, ampo, kungkang, sampian kakul, umbi-umbian minakadi kaséla, keladi, miwah umbi sané magoreng. Nénten lali nganggén nyah-nyah geringsing, baas kuning, kacang-kacangan miwah godoh lan sanganan lianan sané kaperluang.
Banten pangoak kagenahang ring sanggah cucuk sané kaiasin antuk ambu. Banten pangoak kagantungan ring sanggahé punika. Ri sampuné usan mabiukukungan, banten pangoak nénten dados kasurud. Wénten malih surudan banten minakadi kungkang, nyah-nyah geringsing, baas kuning miwah sané siosan kaanyudang ring cakangan genah toyané membah. Yéning umbi-umbiannyané katandur ring cariké punika, tetujonnyané mangda tetandurané landuh.
Mabiukukungan pinaka sinalih tunggil tradisi sané kantun kalestariang olih krama Baliné utamanipun krama sané madué carik. upacara mabiukukungan kalaksanayang antuk umat hindu maka cihna ngaturang rasa parama suksma majeng ida Sang Hyang Widhi Wasa.


text:
Ada katuturan satua ane malu. Anak luh balu ngelah pianak luh adiri. Adanina I Ketimun Mas. Ia mumah di tanggun desane, Desa Dauh Yeh, paek teken alas.
Kacerita jani sedek semengan, memenne bakal luas ka peken. Mabesen ia teken panakne, kene, “Cening, cening Ketimun Mas, meme bakal luas ka peken. Nyai ngijeng jumah, nyanan gapgapina laklak. Jumahan meten nyai nongos, kancing men jlanane. Yening ada anak kauk-kauk tidong meme, da pesan ampakina!”
Kacerita kone jani I Ketimun Mas, nongos jumahan meten makancing jlanan. Saget teka I Raksasa kauk-kauk, munyinne gede tur garo, “Cening, cening Ketimun Mas, meme teka, ampakin meme jlanan!” Pedasange baan I Ketimun Mas. “Ne, nyen ya ngelah munyinne? Nguda gede tur garo? Bah, tidong i meme.” Keto kenehne I Ketimun Mas. I Raksasa tusing ampakina jlanan. Mulih lantas I Raksasa.
Kacerita jani teka memenne. Ampakina lantas jlanan, kriut gedebleg. Morahan I Ketimun Mas, “Meme, ibusan ada anak kauk-kauk. Munyinne gede tur garo. Beh, jejeh pesan keneh tiange. Tusing bani tiang ngampakin jlanan.” Memenne kendel kenehne. I Ketimun Mas gapgapina laklak atekor. Tur lantas ngomong, “Tawang ento ane kauk-kauk i tunian? I Raksasa ento. Yen ento ampakin, pedas cening plaibange.”
Buin manine, buin memenne ka peken. Makire majalan, memenne mabesen, “Cening, cening, meme lakar ka peken. Jumah meten ngijeng, kancing jlanane. Ingetang munyin memene ibi. Yening tusing meme ane mekaukan, da pesan ampakina jlanan!”
Kacerita jani I Raksasa, lakar buin kumahne I Ketimun Mas. Di jalan nepukin ia anak ngangon bebek. Paekina pangangon ento, awakne ngetor pesu peluh baan jejehne. Ngomong I Raksasa, “Ih, jero pengangon bebek, jalan kema kumahne I Ketimun Mas. Nyanan lamun tusing jumah memenne, kaukin I Ketimun Mas!”
Masaut i pangangon, “Mindah, bebek tiange tusing ada nongosin.”
Galak I Raksasa, “Yen tusing nyak, ia tendasne kamah. Basang awake seduk.” Mara keto abetne I Raksasa, nyak lantas i pengangon bebek.
Dapetange umahne I Ketimun Mas suung. Ngomong I Raksasa teken i pengangon, “Nah, kema kaukin I Ketimun Mas. Ia jumahan meten makancing jlanan. Jangihang munyine, cara munyin memenne!”
“Cening, cening Ketimun Mas. Ampakin ja meme jlanan!” Kendel I Ketimun Mas. Kadena saja memenne teka. Kriut gedebleg, jlanane kaampakang. Saget saupa I Ketimun Mas, plaibanga baan I Raksasa. Beh, jerit-jerit I Ketimun Mas ngeling.
Gelisang satua, neked I Raksasa jumahne. Tekepina I Ketimun Mas aji grobag, tetehina aji lesing batu. I Raksasa ngelah juru ijeng dadua. Ne adiri buta, ane lenan bongol. Ngomong I Raksasa, “Buta, Bongol! Eda luas kema-mai! Awake lakar ngalih bakal basa akejep.”
Ngarod I Ketimun Mas ngeling, di tengah grobage mateteh lesung.
Jani kacerita memenne I Ketimun Mas, mara teka uli di peken. Dapetange umahne suung jlanan ampikne mampakan. Pianakne tusing ada. Gelar-gelur ia makaukan. Tusing ada ane masaut. Ngeling lantas memenne I Ketimun Mas, tur mapineh. “Pedas I Ketimun Mas plaibanga baan I Raksasa. Kenkenang jani baan madaya?”
Lantas ada kone meong teken bikul, kema maekin memenne I Ketimun Mas. Men Ketimun Mas ngomong, “Nah, ne apa Sang Meong ajaka Sang Bikul. Nyak ngalih I Ketimun Mas? Ia plaibanga baan I Raksasa. Yen teka baan iba I Ketimun Mas, upahina be bajo asok teken padi abodag.”
Nyak lantas I Meong teken I Bikul, majalan ajaka dadua kumahne I Raksasa. Tepukina I Ketimun Mas matangkeb. Tongosina baan I Buta teken I Bongol. I Raksasa sedekan di paon, repot munduhang bakal basa.
Kacerita pongponga grobage ban I Bikul. I Meong nyongkok duur grobage ngantiang. Krepet-krepet ngenyonyong, kriet-kriet kepungpung. Dingeha kriet-kriet teken I Buta, “Apa sih krepet-krepet ditu?” “Ngeong!” keto munyin meonge. “Sep, apa sih gesgesa meonge ditu?” Keto I Buta.
Ngomong I Bongol, “Ada meong duur grobage.”
“Ulahang meonge, Bongol!” Mendep I Bongol, wireh ia mula tusing ningeh. Kanti linggah song grobage, pongponga baan I Bikul.
Suba ada asedengan jlema, pesu lantas I Ketimun Mas. Ateha mulihne baan I Meong teken I Bikul. Neked jumahne, nyagjang memenne, kendel pesan kenehne. “Dewa Ratu, cening Ketimun Mas. Mara teka, aget pesan Meme!”
I Meong teken I Bikul lantas upahina be bajo asok teken padi abodag. I Meong nyuang be bajone asok, I Bikul makatang padine abodag. Keto katuturanne I Ketimun Mas.
Sumber : adiarta.com


text:
Om Awignamastu nama sidham
“Pangaksama ning hulun ri pada Batara Hyang Mami, sang ginelaring sarining Ongkara Ratna Mantram, hredaya sunilayam, sida yogi swaranam, sira anugraha maka purwanira sang wus lepas, luputa mami ring tulah pamidi, wastu paripurna nemwaken hayu, dirgayusa katekeng kula gotra Santana, Namostujagaditaya”.
Iti tutur pamancangah, Sri Aji Dalem Kramas, mwang pratikulanira Ki Bandesa Gadingwani, tekaning saprati sentanan Ki Pangeran Bandesa Mas kang hana bumi Bali, tekaning patengerannya.
Iti tutur pamancangah Sri Aji Dalem Kramas kang sumedi woyeng bumi Kramas. Kunang Sri Dalem Kramas, kulawangsa nira Sri Dalem Wirakesari, wetbet ksatriyeng Kadiri. Sri Dalem Kramas, masantana I Dewa Kramas, mangalih woyeng desa Taro, maka rabi putrine Ki Pangeran Bandesa Taro, masantana tigang siki lakibini, kang panwa I Pangeran Gadingwani, kang ingalih woyeng bumi Wanitegeh, hanadi pangulun ning desa, kang ari apasajnya Pangeran Bandesa Mas ingalih woyeng desa Mas, kang kinawasa punang bumi Mas, kang istri aran dane Ni Luh Ayu Rukmi, kalap rabine Ki Gusti Pasek Pasar Badung.
Halawas-lawas katetehan wangsa pwa sira, De Sri Dalem Wau Rawuh sang abiseka Dalem Kresna Kepakisan, nimitatanya saprati kulane I Dewa Kramas, hanadi Bandesa, sinurung De Sri Dalem hamaceki, punang bumi Mas, kang hana ring desa Wanitegeh, pada angmong wadwa, pada wredi Santana nira kabeh. Ni Luh Ayu Rukmi, masantana rwang siki laki-laki, kang panwa hapapasih Ki Bandesa Manikan, kang ari apatengran I Gusti Pasek Manik Mas. Samangkana kang carita, kang sampun mungguhing prasasti.
Kawarna mangke Dang Hyang Dwi Jendra, mahyun pwa sira numeraheng Bali, apan dinalih sira hamasang guna De Sri Aji Juru, apan mrik saweda nira sang maha yati, nimitataning wulangun, hawananta sira waluh kele nikang ma Jawa, pinaka dayung ira hasta pada nira, tumut stri nira katekeng putra kabeh, kabwat dening jukung beser, mudik milir palayarnya gangga lwa, tan kata knaring hawan, kancit dating rika kisi kang Jambarana ring ka Purancak, irika kang ma Jawa mwiti sira ring sang Dwija, ri patilar ki ma Jawa, laju de nira lumampah, dadya katemu kang gopala, tinanyanan de sang wiku, ikang marga mangetan, laju sira sang Rsi umitar, manjing jroning alas, ta danantara, katemu tang wro groh-groh, mangang tutuknya, sira hasung tuduh awan ring sang Rsi, dadya kapangguh kang Naga de sang Rsi nadbuta ri gengnya, kiwiknya lwa, umanjing sang pandita ri tutuk nikang naga ka pangguh wit ning kamuda, ri weteng kang naga, dinawut de sang Rsi, metu pwa sira saking tutuk nikang naga, ireng warna sang Rsi, kadi ajana, wahu katon de putrinira, jrih alayu sira kra kanangin, wedi tumon warna sang bapa, ilang kang putra sanunggal, wruh pwa sang pandita, ri pamancananing titah, kapralina kang desa ing kana, matemahan wang samar, sang putri winugrahan pwa sira, tan kni twa pati sira, ngaran Batari ring Melanting, samangkana mula pidartanya nguni.
Tan warnan Batari, tucapa sang Rsi, laju lumaris nuju Gadingwani tan warnan sang Nirarta, sira Bandesa Gadingwani caritan, sedeng manes tapa sira, tumon ikang jagat salwaning Wanitegeh, kagepok dening gring tumpur, ta danantara dating sira mahamuni, ring desa Gadingwani, irika Ki Bandesa Gadingwani amuhun ripada nira sang sinuhun, ling nira, sajnya sang muniwara, patik sang hulun, anadah waranugraha, ri pada nira sang maha yati, amerta tamba usadi, ri donyan pati krahdyan sang hulun, knawisya jaramarana, palaba hyun sang muniwara, sung anatamba, di dine warah malih kadi dangu-dangu, mangkana hatur pun Bandesa Gadingwani, lejar pwa Hyun Sang Muniwara, mertya pageh hyunira sang muniwara, sinung pwa sahananing wong kni gring, gante nira sang Pandita, mwang siniratang dening tirta, wus pinujan de sang pandita, ta danantara nirwigna waras sahananing wong kabeh, irika pun bandesa pageh handel ring kasidyan jnyana nira sang pandita, tambaning irika pun bandesa, diniksan wus sira mapodgala, antyastiti bakti nira sang guru, kala lejar sira Dang Hyang Wahu Rawuh, angiket sekar madya, woyeng Bali pulina. Kidung sebum bangkung, panugrahanira sang pandita, ri sira Ki Bandesa Gadingwani.
Tan dwa kalumbrahi kang wrat teka tekeng bumi Mas, tan kata knaring awan kancit dating, ingaturan sang pandita, alungwe parahyangan, wus sira lungguh, inaturan sang wiku padyar gdaca maniya, saha tirta mungwing kumbaka naka, wus sira masuci ingaturan sang pandita panyembrama, saha sedah, wus sira anginang, wruh sang pandita, ri dreda bakti nira Pangeran Mas.
Yan pira swe nira sang pandita hana ring Mas, bangun pwa sira parahyangan mahalep, katekeng udyana, mwang telage, maha mahning airnya, antyan ta kang uneng ira, hananing sarwa kusuma nedeng masekar, ring parahyanganira sang pandita, hana wit wungu, tatke nira sang pandita, tinanceban pada pwa ya har sehen sari, tan warna maka ayonikang udyana, nga, Taman Pule, mulya, awasta udyana utama.
Tucape mangke sang rsi, sedeng halungwengri sayaning udyana, riwusira asurya sewana tan dwa dating pun Bandesa Mas, inatur nira de sang mahamuni, sadara sira mareka Ki Pangeran Mas, manembah pwa sira, wusira anembah, malungguh pwa sira, ring sor babaturan, umatur pwa sira Pangeran Mas, sarjawa manohara, ling nira singgih sang hulun sang muniwara, tabekang kawula pun bandesa, hina guna, ndan ksamakna patik sang dwija swara, didinetan kna upadrawa, mwang tulah pamidi, luput mami ring sawigrahaning maya pataka, patik sang pangepwan, hanuhun anugraha didiksan de sang maha yati lamakane hilang punggung patik sang dwija swara.
Sumahur sang pandita, ling nira, ahum bapa Bandesa Mas, bagya yan mangkana, mengetnita ring kadadinta, aywa lupa ring Sang Hyang Agama, ikang tatwa utama sidarma juga lekasa kna rumuhun, pinaka hnumuliheng nirartya hum, humatur pun Bandesa saha wotsari, kawula hanuhun ajnya sang ka kasuhun.
Riwusnya samangkana, pinariksa sira Pangeran Mas, ri tatwaning aguron-guron, mwang kcaping siwa sasana, dadya mandi la hyunira sang wiku, diniksan pwa sira saha widiwidana mulya, inganugrahan pwa sira sapari kramaning sang madwijati, katekeng kasidyajnyanan, bakti ring widhi, anglampahana panguriyagan, ring sira sang sinanggeh guru, putrinira listu ayu anom hapanengran Ni Gusti Luh Ayu Kancana, kalaprabi de sang maha dwija saha widikrama, mawija sang rsi pung sanunggal, listwa ja paripurna, widagda wicaksana, ring sarwa gunatmaka, tarka pinggingan ring wong sanaknya kabeh, ri sampun puputing mapodgala, sira sinanggeh Mpu Kidul, Batara Sakti Bukcabe biseka nira mwah, dumeh sira awangsa wasita Brahmana Mas, neher sira hapratijnya angwangunang prahyanganira Batara Wahu Dateng, woyeng Taman Pule, pamuspan sawateking Brahmana Siwa woyeng Mas, mwah sapasuking Bali pulina, tumut sapratikula De Pangeran Bandesa Mas.
Malih panugrahanira Danghyang Dwijendra ri sira Pangera Bandesa Mas, wnang maprawita, angarep aken maweda, Sulambanggni, Weda Pasupatiracana, katekeng Canting Mas, mwang Siwer Mas maka panugrahanira sang pandita, rikalaning mapranawa yogya sira matrilaksana, apan tusning ksatryeng Kadiri sira nguni, wenang magunung pitu masancak taman, makapas mawarna sanga, makarang liman, maboma mlar, maulon cintyareka, gnep saupakaraning saludibya, makarang mapatrang, makemul, lwir upakaraning kapatyan, mapring mabale silunglung, mapanjang, 4, wnang mapatulangan sarupaning buron alas, yan sira mapatulangan, galaring tebenan maiket dening kawat mas, ring madya maiket dening kawat slaka, ring dulu maiket dening kawat tembaga. Samangkana panugrahanira sang dwija, ring sapratikula, wenang ngangge nista madya utama, wenang mapanebusan, utamanya jinah gungarta 8000, kutustali, madyanya, 4000, petangtali, nistanya, 2500, dwangtalilimangatus.
Iki cuntakanya, brahmana dasa ratrena, dwa dasak satriya buminah, wesya panca dasitata, sudra sucandra wasnipa, mwah pejah kari mawedal, 12 dina cuntakanya, yan sampun mapudgala pejah 3, tigang dina, cuntakanya, yan welaka pejah hanwa matuha, 17 dina cuntakanya, samangkana panugrahanira sang pandita ri sira Pangeran Bandesa Mas, katama katekeng mangke, kang sampun mungguhing prasasti.
Ka warna sira sakula gotranira Pangeran Bandesa Mas, dreda mapageh bakti nira, ri Batara sakti Rambut Sinungsung, tan kina sekadi kecaping guru sasana, atyanta arsa hyunnira sang pandita, tambening samangkana sira ngiket kidung kekawin woyeng pulina bali, lwirnya, kidung rare jangkung, kidung sorga wilet, kidung sagara gunung, kidung karasnagara, kidung jagul twa, kidung jagul anom, kidung anting-anting timah, kidung gagutuk menur, kidung dara kusuma, kidung sampik, kidung mati salangit, kidung legarang, mwang kakawin darma putus, kidung hewer, tutur guwar gahir, nguni weh sat kung, mwang demung, kakawin darma pituturan, kakawin nitisara, tutur wacana bali, kakawin mayadanawantaka, mwang kidung sudamala, utama dahat.
Tucape mangke Ki Pangeran Bandesa Mas, werdi santana pwa sira, kurambyan, mekul pada nira Batara Sakti Bukcabe, woyeng bumi Mas, kuneng ring desa Tangkulak, karane desa ika wasta Tangkulak, nguni Danghyang Dwijendra amarang lange ri desa ika kering dening santananira ki Bandesa Mas, makta pacanangan nira sang sinuhun, watara swenya tigang panalik, kinon Ki Bandesa ngamet sedengan, nga, kuwud kang sedeng kumruk, glis Ki Bandesa ngaturang sedengan, wus sinorok toyanya ininum De Sang Pandita, raris kine nanigas bagi tiga, dagingnya binojana De Sang Rsi, ri tlas kahajengang De Sang Muni, tinimpalekan denira kuliting sedengan lor kidul ring madya, doning mawasta Tangkulak Lor, Kidul, Madya, mawangun juga Ki Pangeran Mas, pralinggan pangayunan Batara Sakti, maparab paryangan Pamajengan, pamangkuning paryangan, nher sawateking Bandesa Mas, mapungkusan wateking pamajengan.
Tan warna mangke Batara Sakti Rambut Sinungsung, sampun luhur Batara Sakti Bukcabe, kacaritakna mangke, wenang sira matatanduran, palamula, mwang pala gantung, minakadi sarwa kusuma, pada shen sari, woyeng Tegal Pangosekan, ta danantara hana ta kuda, angusak asik tetanduran sang pandita, ta danantara dateng sang pandita, nglawad pabyanira, kapangguh kang kuda, sedeng ngamangan tatandurannira sang rsi, angambil sang wiku kuwungkal kadiwah ning majagengnya, kapandem nikang kuda, kna punggungnya, rubuh tang kuda tikel balungnya, mati tan maurip kang kuda, kajulimpang ring tengahing tegal.
Tan ucape nikang kuda mangke, pakatiknya sedeng nganusup ring desa para desa, dadya kapangguh ring desa Pangosekan, sampun tikel punggungnya, ri tengah tetandurannira sang pandita, mawangsul kang pakatik, umangsul ring Kyayi Mambal, tan salah denya ngoncaran tingkahing kuda, kari hana woyeng Pangosekan, ri puput atur nikang pakatik, antyantarunti Ki Rakyan Nglurah Mambal, ya bimata nira angrista pasramannira Batara Sakti Kidul, nimitaning sinengan wadwa nira kabeh saha gagaman, bipraya anglurug paryangannira Batara Sakti Kidul, tan dumade, karenge de Sang Pandita, ri runtikira Ki Nglurah Mambal, kala irika sang dwija, mawarah ri sakula gotra nira Pangeran Mas, mwang sawateking Pamajengan, bipraya kalurug istanira de Ki Gusti Nglurah Mambal angrugaken punang asrami, ature pun Bandesa tumut, mwah I Bandesa Pamajengan, agya hanangkepi kasaktinira Kyayi Nglurah Mambal, irika garjita pwa hyunnira sang mahamuni ri sang gemirapun Bandesa kabeh, pageh andel hyunnira sang pandita, ri kaprawirana sawateking Bandesa kabeh.
Ta danantara dateng wadwa nira Kyayi Nglurah Mambal, sregep saha sanjata, akedik mungguhing desa Pangosekan, akweh kari kulwan we Wos, kanggek hyunnira ri tekaning satru, irika sira Batara Sakti Kidul, mastu toya Wos didine malabar, wetu guntuh yeh Wos, ring kasidyajnyana nira sang pandita, tan sida kang wang mentaring we, kewalya sura ka wanti-wanti, saking kulwaning nadi, gyer swaraning mredangga kumisik swaraning brahmasara, kadi swaraning galagah katunwan, matangkepi kang prang, haroka ruket, tan hana mu capa mwadura, kadi prang ning sura surangadwa haken kasakti pwa sira kabeh, lwir pendeh sata anom hlang, tan warnan sang malayu.
Tucapa sira Batara Sakti Kidul, panas hyunnira sang pandita, kinwang desa kula gotrane Pangeran Bandesa Mas, tunggalan sang pandita prang atanding ring satru, lwir tan pendeh Bagawan santana wama prang ring wirata suta, manggeh kang tri sura nira, “Abitah pratitah asayah”,
Arep ngungsi kir tetiri tungtunging isu, irika Batara Sakti Kidul, mayoga sira rana madya, metu tang kukus anglimunan maring rana madya, saking sidi jnyana nira sang pandita, peteng dedet pwa ring tengahing payudan, tan kawasa tang satru lumuku, kanggek pwa sira ring Pangosekan, ika marmanya hana paryangan Hyang Limun, nher tinut buri sang pandita dening satru, mwah masamadi sira, masamadi tirta witra, wus sira masamadi, metuikang mega ngadeging rana madya, ketug lindu kang jagat, udan riwut maliweran, panas dingin sahananing satru majrih.
Malayu sahananya kabeh, tan wani marep katekeng nituhanya, irika Nglurah Mambal jimatnya winastu de sang pandita, didine ilang kasaktenya, tambening samangkana, hana paryangan Uncarswara, woyeng desa Pangosekan, sinapata pwa gotrane Pangeran Mas, de sang dwija, didine tantanaban desa Mas, hana ring bumi Mas, lamakane anusup ring desa walyagung, samangkana ikang carita, kang sampun mungguh ring prasasti.
Gumanti kacarita, Sri Dalem Sukawati, mabiseka Sri Dalem Wijayatanu, catraning bumi sakulwaning ka sanga de Kyayi Agung Sakti Blambangan, kang sumengkeng kawi sunya nagara, hana wreta ka inget de Sri dalem, saprati santanane Ki Pangeran Mas, adruwe rupek mungwing tuding, kaliliran laluhur nguni, amata mirah nawa ratna, mirah knaring basang nyalyane kacaritanya nguni, hana hyun dalem wruh ring rupaning mirah ika, sinengan pun Bandesa Mas, apan pangristaning brahmana sapanguni, dadi wetu cara meda nira, ika marmanya rinejek kang bumi Mas de Sri Dalem Sukawati, sesaning pejah malayu pwa sira amrih jiwita, angemban rare pati, prangak pati prang ika, kunang rumeke mungwing tuding, wus katuring sri dalem, malwaran ikang musuh, ngetut buri Ki Bandesa, nher ka wdi sira hana ring desa Mas, ika marmanya anusup, ring desa walyagung, tan wani sira ngaku Bandesa Mas, kang hana woyeng bumi Mas, maganti pungkusan pwa sira, hana ngaku Bandesa Bsang, hana ngaku Bandesa Kliki, hana ngaku Bandesa Poh gending, kunang sira Bandesa Pamajengan, nher sira matilar saking bumi Mas, kang sesaning pejah angungsi bumi meba mwah mintaring bumi Kuta, mwang sanaknya hana ring desa para desa, amrih jiwita, lwirnya, hana ring Kamenuh, hana ring Blahbatuh, ngabakti ring Kyayi Nglurah Jlantik, hana ring bumi Badung, hana ring desa Kepisah, hana ring Kadaton, hana ring desa Pedungan, hana ring bumi Kawisunya, nyaraka ring Kyayi Agung Sakti Blambangan, hana jenek ring Sempidi, kang hana ring Tabanan nyaraka ring Kyayi Nglurah Magada nata ratu ring Tabanan, hana ring Jembrana, mwah hana mangetan, hana ring Bangli, ring Bukit Jangkrik, hana ring Samprangan, hana ring Klungkung, hana ring desa Bsang, anuju Karangasem, kang mangalor sagrehan jenek maring desa Wanaayu, kang inucap Babanjaran Mas
Yan pira swe nira hana ring Babanjaran Mas, anuli kesah malih, anuju bumi Den Bukit, kulwanning Nyajung, woyeng desa Pangastulan, nher dadi panghuluning desa.
Iki Weda Sulabang Gni, panugrahan Dang Hyang Dwi Jendra, ring sira Pangeran Bandesa Mas, nguni duking madwijati, sarana delwang, sarin mantra iki rajahanya
(sastra utama dahat)
Pangawaknya uncaring, dahating wisesa, sarana lalang sekarakna, mantranya
“Om pranawa baskara dewam, surya stawa trilokanam, puja stawa suda arcanam, rsi salokyam ungkaram, praja stawa maha saktyam, sawong gring pala wyaksaram, pranidyem praja awukram, tri puja waksan patalam, ware drala wyaksaranca, baskaro prasyengkaram, agnyo jwala kerte pujam, dewam puraga sabwanam. Ong tang wrak, uweh, mula jyot mas, tra guminca wyom bya pyam, Ong, ting, wrungka grigah griguh, eng, Ong”.
Iki Pasupati Racana, sarana pripihan tembaga,
(sastra utama dahat)
sarinya gnahang ring tembagane, pangawaknya uncarang, sarana sari pucuk Bang, sekar akne, mantranya
“Ang Rang Grang wacana pakyam para dwe sawaram, prayukti, raga sabwana basireganye prajam, saktyam sarwa srada param, waki baksa rogam, wigna samastu, sampurnam, pasupatya sarwa racanam, sanggranam para sakratam, wisamam parama siwam, sarwa ila ilyangkaram sarwa weda parogam”
ayuwa wera (jangan disalah gunakan), wekasing utama dahat (sangat makbul), wenang anggen panunggun karang, mwang pangatahing sarwa durga.
Iti Canting Mas, sarana pripihan emas, panugrahan Batara Sakti ring I Bandesa Mas, yan arep ka wdi dening satru, rarajahannya ring pripih emas
(sastra utama dahat)
rendem ring sibuh misi weh anyar, ktisang, sugyang, pada 7, iki mantranya
“Ah Ah Ah sumdang tanah langit, adewa sanghara bumi bloh, wdi murrat kabeh, rep waryang, sirep swaham”
iti rarajahan Padmayoni, glarang rikalaning keweh
(sastra utama dahat)
rikalaning anglarana weda panugrahannika kabeh, tan kaneng amangan iwak sampi, mwang ngamati-mati wanara, katekeng ula, apan weda iki pasung Sanghyang Naga Raja ring dangu, ring sira Sang Wahu Dateng, duk sira nawat witning kumuda, ri dalem ning weteng ning naga, tunjung ika, ngaran Padmayoni, hana ring sarining manusa kabeh, yan kita arep wruh ri tatwaning witning kamuda, ring indu tatwa wuliken, pustaka nira Ki Pangeran Bandesa Mas, pasungira sang maha widon nguni.
Iti panugrahan Sri Dalem Waturenggong ri sira Pangeran Bandesa Mas kang sampun maprawita, kasinung lungguh, dadi panghuluning desa-desa, dadi Bandesa, ngaran, tali, saha sasana pinaka tali sasana woyeng Bali pulina, umiring sang wahu dateng, nampa ajnyana sri dalem, kuneng rikalaning pahem, sawateking mantri kabeh, kaping ngajeng Kyayi Nglurah Kulwan Tarsa, hanuratang ajnya dalem, masang surudang lwirning tatwa agama, kutara manawa, mwang sarwa dresti, pasung ira sanga palinggih, nimitannya rep punang sapasuking Bali pulina, tambening samangkana sira dalem, abiseka Sri Aji Kresna Waturenggong.
Iti panugrahan pawisik, piteket ira Pangeran Bandesa Mas, ri saprati kulanya kabeh, yan kala mala mane, tan lupa sira, ri wetbet tusning Sri dalem Kramas, wijiling bumi Kramas, ngaturana bakti ring pura padarman ring Besakih, malih ring pamrajan agung huniring bumi Kramas, mwah ring pura Taman Pule, katekeng ring paryangan Bukcabe, yang kita lupa, moga kita tan amangguh sadya rahayu, sugih gawe kurang pangan, yan kita bakti ring kawitan moga kita kabeh amangguh sadya rahayu, anuraga ring jagat, werdi santana, dirgayusa astu jagaditaya, tan kurang boga bakti, sidi ngucap, amanggih kawibawan, katekeng ri wekas, samangkana kang bisama kang sampun mungguh ring prasasti, ka gaduh de sakula gotra de Pangeran Bandesa Mas, katindih maring Bali rajya, nistanya dadi pamekel, mwang jaksa dalem, dadi pamangku paryangan, kewalya ayuwa lupa ring agama, mwah ring leluhur, kenget akne denapened.
Malih pateket ira Pangeran Mas, kang sampun masuda sridanta, kalaning ngawangun paryangan lwirnya, makarya paibon, wyadin pasimpangan, sane patut kasembah, sakula gotrane Ki Pangeran Bandesa Mas, lamakane tan kajok tajok, tulak sumur, lwirnya, hana babaturan, Candi Rebah Rong Tiga, palinggih ira Hyang Tribuwana, ngaran, hana Bale manjang sanggawang, palinggih Batara Mpu Kuturan, ngaran, hana Pyasan Rong Tiga, ngaran, pelinggih Batara Brahma Wisnu Iswara, mwah hana Bale Tegeh Sakapat, ngaran pelinggih Mpu Ngrurah, mwah hana Gedong Jampel, pelinggih nira Mpu Magatamagati, mwah hana Sanggar Agung, pelinggih hyang sinuhun, panwipenan sarwa aturane ring kayangan, hana Gedong Sari, panwipenan sarwa mrik ane sumedaning panembahane, hana pelinggih Hyang Ibu Kawitan, mwang Babaturan candi rebah, pelinggih Batara ring Dasar, linggih Sedahan Babaturan Alit, pyasan sakapat, pelinggih Hyang Kompyang, samangkana patut kayangane Ki Pangeran Bandesa Mas, kacarita antuk prasasti ka gaduh olih Ki Pangeran Mas.
Mwah hana pawisik sang maha di hyang ring swa gotra nira kabeh, lwir, yan hana paraganya hana ki mantri angepet swa putrine Pangeran Mas, mabuncing, yan tan sama-sama, wenang takenangkadaden sang ngambil, yan tan karwan ajak pyanake mulih de ngamjiwa, yan tan arep mulih, kutang nga ika, sane dados ambil ka ambil ring prati kulane Pangeran Mas, lwire Ki pangeran Pasek Gegel, sane ngamong prasasti wenang ajak masidikara, yan tan ngamong prasasti I Bandesa, wenang nganggo pageh lokika, yan hana wong tan wruh rikalaningnya, cakrang menur, ngaran, tan wenang ajak masidikara, yan nika mabuncing ring putrine I Bandesa Mas, makadi ring wong baliaga, tan wenang ajak masidikara, apan tan nut ring aji paswara, mangkana piteket ira sang mahadi hyang ring pratisantanan nira kabeh, mwah kita swa gotraning Bandesa mwang sawateking Pamajengan, sakula gotraning I Dewa Kramas, yaning mapranawa, ayuwa nandingin upacaran dalem (Ida Pranda Sakti Bawu Rawuh), tan wenang, mwah panugrahan sri dalem ring sira Pangeran Mas, kalaning mapranawa, yan angamong wadwa, mwah wus pratita, mwang pemangku kayangan, pejah mapranawa, wenang mabade tumpang sya, kadi kang inucap nguni, sastra kajang Ongkaramerta, misi Dasaksaramerta, wenang mangaskara nuhur Pandita Siwa, yan hana Bandesa Mas madwijati, wenang juga sira amreteka sawa, wenang kasturyane misi mas sinangling, bilang buku misi sastra iki, Sapta Ongkara, Panca Ongkara,
Malih sabdanya
Ika dasaksara, ngaran saddaning sanghyang atma, ring sanghyang yamadipati, mwah ring sang jogor manik.
Triaksara, ngaran , ,
ring tungtunging ati ,
ring pantaraning pupusuh,
ring nasikagra
brahma wisnu iswara, ngaran
ring bru madya,
ring siwa dwara,
ika rwa bineda pangater sanghyang atma maring swarga.
,, sabdaning bayu
sabdaning idep.
–o–
Iki rajahan kajang rwaning gelang kaiket, pangungkusan sawane, genahang bilang sandi, ring sawa ika, lwirnya
Mula babaktan saking jawi mahospahit, ngaran, kadiri, ri kuna kuna, ayuwa simpang denta angrasani, iki rarajahnya ring sor, iki paican ida batara I nguni ring Pangeran Bandesa Mas, mwang ring Bandesa Pamajengan.
–o–
–o–
Iki rarajahan pangawak, gnahnya di duwur sawane, elingakne ajalali, tlas.
–o–
Puput sinurat ring su, pa, gumbreg, tang, ping 8, isaka, 1916, atur pangaksama indik rupaning aksara kalintang sasar.


text:
Wewangsalan mawit saking kruna wangsul, polih pangiring an lan kadwipurwayang. Wewangsalan tegesipun lelampahan saparipolah kalih kahanan jadma, sakadi masasimbing sane sada pedes suksmanipun. Wangsal tegesipun lampah. Wewangsalan puniki kawangun antuk lengkara kalih palet. Lengkara sane rihinan marupa giing indik daging kayun sang ngucap, kewanten kantun ilid suksmanipun. Lengkara sane pungkuran pinaka daging sujati, sane nerangang suksmanipun tur mawirama kalih mapurwakanti (bersajak).
Upami : Delem sangut merdah tualen, medem bangun ngamah dogen.
Wimba/conto :
1) Don sente don plindo, ada kene ada keto.
2) Tiing ampel bukune liu, jegeg ngontel kutune liu.
3) Tai belek tai belenget, suba jelek mara inget.
4) Sok wadah isen, suba maklesok mara ngasen.
5) Buangit kaligangsa, magae lengit ngamah gasa.
6) Bedeg di dapur, jegeg baan pupur.
7) Delem sangut merdah tualen, medem bangun ngamah dogen.
8) Bedeg majemuh basing di banjar, jegeg buin lemuh, langsing buin lanjar.
9) Babah di pabean toko di Seririt, gagah baan pakean, roko baan meririt.
10) Sengauk agrobag, mauk buin bobab.
11) Bawang payane satuh aketungan, tawang dayane patuh paitungan.


text:
Sedek dina anu, nuju anake rame megae di carik, ada ane mara nenggala, nglampit, muah ada suba mamula. Ditu liu kedise mapunduh-punduh ngalih amah.
Sedeng itepa kedise cerik-cerik ngalih amah, saget ada kedis gede pesan teka uli delod pasih. Bulunne samah, kampidne lumbang, matanne gede, tur galak pesan, madan Sang Muun.
Ditu ia bareng ngalih amah. Kedise ane cerik-cerik nyeh pesan, nepukin kedise ane gede tur galak ento. Tusing ada ane bani paek baan takutne.
Kacerita jani ada kedis cerik ngindang ba duur, madan Sang Lanjana. Ia sliak-sliuk makeber di duur carike. Jengah pesan ia nepukin ada kedis gede, bareng ngalih amah sig tongos kedise cerik-cerik. Solahne jele pesan teken kedise lenan, sabilang ada ane paek nagih cotota.
Ditu Sang Lanjana metakon, “Ih, ne te jerone uli dije? Tumben tepukin tiang dini, bareng ngalih amah. Buina jerone kaliwat sombong pesan.”
Mare ningeh ada kedis cerik ane mamunyi keto, pedih Sang Muun tur mesaut banggras, “Ah, iba kedis cerik, mapi-mapi tuara nawang. Ne suba ane madan Sang Muun. Ratun kedise uli delod pasih. Degag tingkah ibane mesuang peta teken kai.”
Suba kone keto, masaut Sang Lanjana, “Tui iba dadi ratu, kai tuara megusti teken iba. Buina kai tonden taen merasa kalah. Jet ja iba gede, tuara ja gedenan apa tain ibane teken tain kaine. Yadin iba makampid lumbang, kai tusing takut. Yen prade lakar mapetuk mategeh-tegehan makeber.”
Baan ningeh munyine Sang Lanjana keto, jengah gati Sang Muun lantas ia ngomong, “Beh degag pesan iba mesuang peta. Iba soroh kedis kapecit, nagih ngalahang kai. Ukudan ibane tuah amun tain kaine dogen. Nah apang kai nawang, tegarang iba meju jani. Amuncen geden tain ibane!”
Mare keto, Sang Lanjana laut kirig-kirig tumuli makecos di duur tain kebone, sambilange ngomong, “Ih, iba Sang Muun. Ne dong iwasin tain kaine!”
Sang Muun bengong ngiwasin tainne Sang Lanjana, tur merasa teken dewek kalahang kedis cenik. Sasubanne keto ngomong Sang Muun brangti, “Nah, saja kai kalah, dening gedenan tain ibane. Ane jani jalan mategeh-tegehan makeber!” Keto abetne Sang Muun, laut nimbal Sang Lanjana, “Jalan! Mai tutug kai!”
Laut ngamaluin Sang Lanjana makeber. Sang Muun sahasa ngetut pakeberne Sang Lanjana. Di subane paek, encol Sang Lanjana mencegan di tendas Sang Muune, sambilange nyohcoh tendasne. Sang Muun tuara ajin teken solahne Sang Lanjana keto. Buina tuara merasa tendasne tinggahina baan Sang Lanjana, mapan Sang Lanjana madewek kedis cerik.
Gelisang satua, suba tegeh pakeberne Sang Muun. Laut ia makaukan, “Sang Lanjana, Sang Lanjana!”
“Uuuh,” keto pasautne Sang Lanjana.
Dingeha sawat pesan ba duur teken Sang Muun. Dening karasa Sang Lanjana nu ba duuran, laut Sang Muun ngietang makeber negehang. Ditu buin ia makaukan, “Sang Lanjana, Sang Lanjana!”
“Uuuh,” keto buin pasautne Sang Lanjana. Sambilanga nyohcoh tendasne Sang Muun. Dening dingeha munyin Sang Lanjana nu masi ba duuran, dadi buin Sang Muun makeber negehang. Dewekne suba marasa kenyel pesan, buin tendasne marasa suba ngaap tur sakit. Dening keto, ngomong jani Sang Muun, “Ih, Sang Lanjana, awake jani suba ngaku kalah. Tusing sida baan kai nutug cai, jalan suba jani tuun!”
Sang Muun laut ngencolang masliuk nuunang. Sang Lanjana ngincegang nyohcoh tendasne Sang Muun. Kanti maklumpasan kulit kaun tendasne. Di subane teked beten, Sang Lanjana laut ngenggalang makecog masangkliban di bête. Sang Muun sakit nandang tatu di tendasne. Kasuen-suen Sang Muun mati baan naanang sakit.
Keto upah anake demen ngrusuhin anak cerikan, tur banggi muah sombong teken anak len.
Sumber : adiarta.com


text:
Plukutus Sasih …
Sekadi sewalapatra saking Desa Adat Bugbug sane rauh ring Krama Purantara Bugbug ring Denpasar, lamakane semeton sami prasida pauninga, purun sobyahang titiang atur piuninge punika sakadi ring sor, dumogi mapikenoh.
ATUR PIUNING : No.53/PAN-DAB/X/2009 : DUDONAN PANGUNTAT KARYA UPACARA DEWA YADNYA TELUNG OTON (PLUKUTUS SASIH) KARYA PANGENTEG LAN NGATURANG PAMUPUT KARYA RING PURA PUSEH.
Om Swastiastu,
Sangkaning asung kerta wara nugraha Ida Sanghyang Widi Wasa Ida Sesuhunan Betara Betari sami Desa Adat Bugbug prasida nangunang karya upacara Ngresi Gana, Tabuh Gentuh Labuh, Gentuh/Pakelem ring Segara, Ngenteg linggih sane pengawit ring Pura Ayung, Kaping kalih ring Pura Dalem, kaping tiga ring Pura Desa/Bale Agung, Pura Paswikan, Pura Piit, Palinggih Menjangan Saluang, Pura Pamengkang, Pura Babotoh, Pura Penyarikan, Pura Gunung Sari, kaping pat (panguntat) ring Pura Puseh, Pura Pasek, Sanggar Agung, lan sane seosan presida memargi becik antar tur labda Karya manut sekadi pangrencana miwah pengaptin krama Desa Adat Bugbug sinamian.
Maka pangelantur pemargin karya upacara ngenteg linggih, Desa Adat Bugbug kasangra antuk prawartaka karya miwah krama Desa Adat Bugbug sinamian sampun ngemargiang runtutan yadnya marupa solas rahina, tigang sasih, aoton, kalih oton, miwah tigang oton sane panguntat pacang kemargiang ring Puseh. Eed miwah dudonan pemargin upacara tigang oton ring puseh manut sekadi daging sangkepan daweg rahina Saniscara Umanis wara Sungsang, tanggal masehi 10 Oktober 2009, pacing kemargiang manut sekadi dudonan ring sor :
Ngawit Soma pahing wara Langkir 26 Oktober 2009 kantos Puput : Ngaturang ayah ngaryanin sanganan pebangkit miwah sarana upakara plukutus sasih pangentegan lan ngaturang pamuput karya.
Redite Kliwon wara Pujut 8 November 2009 : Krama masyarakat ngaturang Ayah majejahitan lan ngaryanin sarana upakara tiosan ring Bale Agung sane katedunin olih panitia lan krama masyarakat sane istri.
Redite Pon wara Tambir 7 Desember 2009 : Nangun tetaring mekarya lapan banten, Bale Pawedan, Bale Gong, Gambang, Salonding, ring genah upakara ring Puseh sane katedunin olih Seksi Panggungan, Panitia lan Krama Banjar Adat.
Soma Wage wara Tambir 7 Desember 2009 : Munggah sekar/Patenungan Desa ring Bale Panti Pura Desa/Bale Agung, sane katedunin onli Prajuru Dulun Desa lan Panitia makasami. Benjangan nyane ring Anggara Kliwon wara Tambir 8 Desember 2009 : Nangun Panggungan kakaryanin olih Seksi Panggungan, Panitia lan Krama Banjar Adat. Taler ring rahina puniki kamargiang Matur Piuning ngelantur ngelungsur Tirta ring Pura/Kahyangan ring Bali genah Desa nuhur tirta daweg pemargin upacara ngenteg linggih, sane kasanggra olih pemangku ancangan desa panitia lan Krama Desa Adat sane kajudi.
Buda Umanis wara Tambir 9 Desember 2009 : Ngiasin panggungan ring Puseh lan palinggih pura-pura Pemaksan kamargiang olih Panitia lan Pemaksan. Nyoreang sawatara pukul 16:00 Krama masyarakat ngadegang ring paumahan nyane soang-soang.
Wraspati Paing wara Tambir 10 Desember 2009 : 04:00 Ngaryanin eteh-eteh sarana upakara bebanten ring Pura Desa/Bale Agung sane kasanggra olih Parjuru Dulun Desa, Luput Kasinoman Undagi Prawayah lan Panitia. 06:00 Ida Betara Kawedal saking pasimpenan ke Pura Pemaksan soang-soang sane kasanggra olih Krama Pemaksan. Palinggih-palinggih sane sampun maenteg mangda kakaryanin lingga kasanggra olih pemangku Pangempon Pura Krama Banjar Adat sane kajudi. 07:30 Katurang Nyaik sane kasanggra olih Pemangku Lanang Istri, Tarunan Desa, Gong Desa, Luput, Kasinoman, Prewayah, Undagi Desa, Prajuru Dulun Desa lan Panitia. 08:00 Ida Bethara sami kairing Melis ka Segara ngelantur ngaturang Banten Pakelem sane kasanggra olih Pemangku Lanang Istri, Tarunan Desa, Gong Desa, Luput, Kasinoman, Prewayah, Undagi Desa, Prajuru Dulun Desa lan Panitia miwah Krama Masyarakat Desa Adat Bugbug. 10:00 Wusan Melis miwah ngaturang Pakelem ring Segara Ida Betara Sami kairing ring genah Upacara ring Puseh. 12:00 Ngaturang Upakara Bebanten Plukutus Sasih Pangentegan, Solah Topen Sidakarya, Solah Wayang Lemah. 16:00 kantos Puput Katurang Jambal Jaja, Solah Rejang 11 kempulan, Solah Abwang Papendetan, Solah Pemangku Papendetan, Ngaturang gegitan lan kidung.
Sukra Pon wara Tambir 11 Desember 2009 : 07:00 Ngaturang Sekar Penganyar, Krama Masyarakat Maturan. 16:00 kantos Puput Katurang Jambal Jaja, Solah Rejang 11 kempulan, Solah Abwang Papendetan, Solah Pemangku Papendetan, Ngaturang gegitan lan kidung.
Saniscara wara Tambir 12 Desember 2009 : 07:00 Ngaturang Sekar Penganyar, Krama Masyarakat Maturan. 16:00 kantos Puput Katurang Jambal Jaja, Solah Rejang 11 kempulan, Solah Abwang Papendetan, Solah Pemangku Papendetan. Kalanturang antuk Sembahyang Bersama. 18:00 Mantuk Bethara : Ida Betara sami kairing mantuk ring Pura Pemaksan Pasimpenan miwah Pura-Pura tiosan manut linggih Ida.
Redite Kliwon wara Medangkungan 13 Desember 2009 : Ngugag Panggungan miwah reramon sarana upakara sane wenten ring Puseh kasanggra olih Panitia Sami lan Krama Banjar Adat sane polih tugas nyanggra.
Kadi punika atur piuning puniki rauhang titiang majeng ring Panitia miwah Krama Desa Adat Bugbug sinamian ring dija ja magenah mangda praside keanggen patiti rikalaning nyanggra pemargin karya upacara Plukutus Sasih Pangentegan miwah ngaturang pamuput Karya ring Pura Puseh Desa Adat Bugbug. Dumogi krama Desa Adat Bugbug sinamian mresidayang nyanggra ngaturang ayah kalih pedek tangkil ngaturang Pangubakti majeng ring Ida Sasuhunan sami lan setata ngemolihang kerahayuan miwah karahajengan sareng sami.
Om Santih, Santih, Santih, Om
Ketua Umum : I Wayan Terang Pawaka, S.Pd., M.Ag.
Sekretaris Umum : Drs. I Wayan Wirna
Jero Bendesa Adat Bugbug : Jero Wayan Asih Arnaya
Kelihan Desa Adat Bugbug : Jero Wayan Mas Suyasa, SH.
Posted : I Wayan Ardika


text:
Geguritan Pura ring Bali
S
Tan pakadi girang titiyange manggihin sesuratan dane IB.Widiasa Keniten sane ngunggahan susastra minakadi nyurat gaguritan sane ngindikang pura-purane ring sajebag gumi Bali. Susastra sejangkepnyane, purun unggahang titiyang sekadi ring sor, pamekasnyane haturang titiyang ring makesami sameton titiyang warga lan wargi Bugbug ring dije ja magenah.
Pura-pura sané ngiterin Bali Pulinané gumanti genah ngrastiti linggih Sanghyang Widi. Prabhawan Idané sané katah nyihnayang Ida ngicénin galah utawi genah ring sang astiti bakti. Astiti bakti ring Sanghyang Widi nyuciang pikayunané. Ngwetuang rasa bagia manresti ring mercepada. Galah sané katiba gumanti anggén srana nyuciang pikayunan malarapan antuk ngrastiti ring linggih Sanghyang Widi.
Sang maangga sadaka ngwangun linggih Sanghyang Widi janten pisan mawit saking sipta, tapa, brata, yoga, semadi utawi panugrahan saking Sanghyang Widi. Yan nénten mawit suécan Sanghyang Widi, méweh pacang sida lanus pamarginé ngwangun kahyangan Ida. Kahyangan sané dahat suci puniki patut prabélain pisan. Sampunang kabanda antuk jinah utawi invéstor kantos purun ngebahang uger-uger sané sampun manut utawi patut. Sapasira malih pacang subakti ring Ida wantah nénten sané kaicénin embas ring Bali Pulinané puniki. Patut pisan tiaga ring kasucian linggih Ida.
Pura-pura pinaka bénténg pikayunané mangda setata éling ring angga. Genah pura pastika pisan genah sané suci utawi nué taksu. Genah sané kacumpuin mawit saking yoga semadi. Sang sané nangkil kadaut pikayunané mangda ayat tanggkil nyakupang tangan nglungsur pasuécan saking Sanghyang Widi.
Mawit saking katahné wénten pura ring Bali puniki, Baliné kabaos Pulau Seribu Pura. Becikang purané sampunang iju mapikayunan ngadol jagat Baliné. Jagat Baliné patut remba mawit saking élingé icénina tetamian marupa pura. Pura pinaka bénténg- bénténg kasucian ngiterin Bali Dwipané. Sampunang kasuciané adola. Sang ngwengku ring jagat Bali patut ngremba utawi tulénga ring kawéntanan pura-pura ring Bali. Sapunika Drs. I Madé Santosa nyurat ring Geguritan Pura-pura ring Bali.
Pura-pura sané kakawi mabantang saking prasasti, babad utawi usana. Sang kawi nglimbakang kawéntenan purané ring Bali marupa geguritan kadagingin tatwa-tatwa, sang sadaka sané ngadegang kadabdabin antuk manggala prajanané taler mangda para kramané tulénga ring kawéntenan purané, wénten rasa nuénang, rasa prabéla.
Pura Besakih sané kakawi pinih ajeng nyihnayang Pura Besakih pinaka ulun pura-pura sané wénten ring Bali. Raris Pura Raung, Pura Puncak Payogan, Pura Lempuyang Luhur, Pura Rambut Siwi, Pura Tanah Lot, Pura Uluwatu, Pura Samuan Tiga, Pura Goa Lawah, Pura Tirta Empul, Pura Dasar Bhuana Gélgél, Pura Watukaru, Pura Sakénan, pinguntat Pura Gumang. Pura-pura sané wénten ring Buléléng durung kasurat minab pungkuran kakawi dados geguritan.
Sinalih tunggil pura punika, Pura Uluwatu. Pura sané ngulangunin punapi malih ring sang maangga yogiswara. Pura sané pinaka linggih Betara Rudra, magenah ring nériti manut pangider buana. Betara Rudra sané mralina pikayunan, pamargi sané tan anut mangda metu kasucianné:
Ngalantur titiang ngaturang/ indik parahyanganné jati/ mungguing genah punika/ pastika ring nairiti/ manut kecap sastra aji/ Hyang Rudra kasungsung/ mawasta kahyangan jagat/ sad kahyangan minekadi/ umat Hindu/ né wénten ring Bali Dwipa// (Pupuh Sinom 4, kaca 56).
Pura-pura pinaka bénténg jagat Baliné patut rajegang. Ngrajegang pura-pura anggén yadnya, nyihnayang subakti ring Sanghyang Widi. Sanghyang Widi suéca jagat Baliné sayan landuh. Landuh pikayunan utawi pamargi. Sang ngwengku ring Bali mangda setata éling ring kawéntanan purané. Sumber : IB.Widiasa Keniten. BP.3011:2008.
Posted by : I Wayan Ardika


text:
Apa artiné green life style, gaya hidup gadang to?
“Artiné hemat nganggo énergi. To makrana cang ba suud jani nganggo kompor lengis gas, kompor gas masi cang sing nyak,” kéto abetné I Madé Subsidi.
Lengis gas to nak bahan bakar karbon, bisa meningkatkan jumlah gas rumah kaca ané ngaé ozone usak tur guminé tambah panes. Yén bahan bakar gas to nak bakatanga ulian ngebor guminé. Sayan liu bor guminé sinah sayan uwus.
Lénan kén to, nganggo gas to nak ila-ila. Yén nasibé jelék, tabung gasé makeplug, pindang di pangorengané nu tileh, i raga ané payu lebeng.
“Men, apa anggo Ci nyakan jani? Saang?” I Ketut Baud nyandén.
Kituk-kituk I Madé. Yén saang anggo, sinah lakar ngancan liu punyan-punyanané kapunggul. Yén alasé gundul asli guminé sayan panes masi. Apabuin jaman kéné, asli géngsi yén nu nganggo saang. Apabuin yén kanti tepukina nuduk saang.
“Pang sing liu-liu nganggo énergi jeg suud cang nyakan jani. Tiap hari kurenan lan panak-panaké orahin cang meli nasi ka warung jawané.”
Bungker sekaa tuaké kedék.
“Péh, yén kéto madan gaya hidup gadang, artiné cang ba masi nyalanang. Ci hémat énergi, cang hemat sumber daya alam. Jani cang mandus aminggu acepok, tur ba sing taén ngidupang listrik,” I Ketut nyelag.
Kékék-kékék krama sekaa tuaké. Konyangan nawang I Ketut bergaya hidup hijau krana terpaksa, tidong krana suka rela. Mandus aminggu cepok boya ja krana ngirit yéh, nanging krana yéh keranné mula nganggo duwasa tekané, yén sing pas tilem, pas purnamane mara ngecor.
Yén urusan listrik nak ba duang bulan I Ketut nunggak mayah. Payu kena segel listrikné.
“To adané green life style-né nak lacur. Yén manting ba sing nganggo sabun kimia, yén matanem-taneman ba sing nganggo pupuk kimia, sawiréh mula ba sing ngelah pis anggo meli sabun lan pupuk,” kéto abetné I Ketut.
Yén nak lacur negakin sepeda krana mula tuah sepéda gén ané gelahanga. Yén nak sugih negakin sepeda krana ba med negakin mobil. Yén nak lacur negakin sepeda ka carik ngalih kacang. Yén nak sugih, sepeda ané tegakina ajiné cukup anggo meli carik anteg kacang-kacangné.


text:
Manusa Bali madué makudang-kudang warisan budaya leluhur sané kantun leket, taler makudang-kudang tradisi unik. Budaya lan tradisi sané kaduénang ring soang-soang daérah, désa miwah banjar ring Bali madué ciri khas. Duaning katah madué tradisi, majanten dados tantangan majeng kramané mangda tetep prasida nglestariang tradisi inucap ninutin jaman modérn kadi mangkin.
Tradisi ring Bali kaumpamiang sakadi akah kayu sané ngawinang Bali kukuh, tetep kapiara kantos ngwedar budaya tradisi anyar. Tradisi taler nuntun kayun manusa Bali. Ring Bali pamekasnyané, kepercayaan religius manusa Bali ngawinang tradisi setata mapaiketan sareng idup magama, adat-istiadat, budaya miwah kesenian.
“Tradisi punika majanten tradisi agama, wénten tetiga tradisi. Tradisi agama, tradisi sané mawit saking agama, miwah tradisi sané matiosan sareng agama,” baos Drs. I Ketut Wiana, M.Ag., mantan dosén Institut Hindu Dharma Negeri (IHDN) Dénpasar sané mangkin katah nyurat buku, Buda (30/1) lintang.
Ketut Wiana ngwewehin, agama wantah sabda saking Ida Sang Hyang Widhi Wasa, mungguing tradisi wantah budaya duén manusa. Antuk kawéntenan makudang-kudang tradisi sané kaduénang olih soang-soang daérah mangda kaanutang sareng kahanan. Dané nyelehin, agama Hindu punika wantah agama merdeka, agama sané bebas sajeroning budaya sané anut. Agama Hindu punika wantah agama sané sifatnyané sanatana. Sanatana tegesnyané agama sané tetep nglaksanayang peremajaan, sajeroning palaksanannyané umpaminipun upacara Caru Tawur Kasanga, Kajeng Kliwon, punika sifatnyané kabaos peremajaan.
“Weda punika sanatana dharma, dagingnyané kekal abadi. Nanging palaksanannyané notana, setata diremajakan manut sareng panglimbak masa,” baosnyané.
Kahanan tatanan masyarakat ring Bali taler ngawinang tradisi inucap madué tingkatan. Tradisi wang Bali yéning kakantenang saking filosofinyané nénten prasida kasikut antuk jinah, taler nénten kasikut antuk ideologi-ideologi. Tradisi krama sané sampun kawarisin salami puniki mapaiketan sareng rasa, cipta, lan karsa. Akéhan tradisi sané wénten ring Bali wantah tradisi sané sampun kawarisin saking riin. Sinunggil tradisi prasida tetep urip duaning wénten krama sané nyokong.
“Sinunggil tradisi sapatutnyané mesti prasida madué kréasi anyar nuju paindikan sané becik, nénten ja nuju ka paindikan sané kaon. Tradisi kaaptiang mangda prasida nyalantarayang visi lan misi kitab suci,” baosnyané.
Kemajemukan tradisi ring soang-soang daérah ring Bali, makasamian prasida mamargi harmonis lan dinamis. Soang-soang tradisi punika nglimbak, nanging nénten ngicalang pakem nilai tradisi riin. Panglimbak nyalantarayang wang Bali nuju gaya hidup modéren, wang Bali nyanssan nginutin jaman. Nanging, tradisi ring kahuripan manusa Bali tetep kukuh kapiara. Cingak manten antusiasme krama, utamaipun para yowana ri kala tradisi ring daérahnyané kalaksanayang. Punika awinan, tradisi inucap minab dados kabaosang tradisi sané mentradisi ring krama Bali tradisional lan modéren. Sajeroning tradisi, lantur Wiana, patut nerapang konsép Tri Kona, inggih punika Utpeti, Stiti lan Pralina.
“Tradisi punika manusa sané ngwéntenang, punika awinan ninutin konsép Tri Kona, Utpeti, Stiti lan Pralina. (Utpeti) ngwéntenang tradisi sane kabuatang, Tradisi sané relevan patut setata kapiara manut panglimbak masa (Stiti), nanging tradisi sané nénten becik utawi nénten anut malih sareng semangat perkembangan zaman sajeroning nyalantarayang Wéda patut kaicalang manut konsép (Pralina). Tradisi inucap patut ka-analisa malih,” baosnyané.
Tradisi daérah daweg sané riin sajabaning pinaka warisan budaya tradisi, taler kanggén hiburan. Jamané riin nénten sakadi mangkin kawéntenané, hiburané riin manut para panglingsiré wantah ring seni tradisi. Sajeroning tradisi punika akéh madaging nilai-nilai kréatifitas, religius, kréasi, miwah nilai sosial. Para panglingsir iraga riin nénten ja ngawag ngwéntenang tradisi.
Umpaminipun sakadi tradisi Mekotek ring Désa Munggu, Kecamatan Mengwi, Badung. Krama irika maosang nglaksanayang tradisi punika antuk tetujon nunas kerahajengan sané kalaksanayang nyabran rahinan Kuningan. Sapunika taler tradisi lianan, ring daérah sané lianan nglaksanayang tradisinyané antuk tetujon nyomya wesana sané nénten becik ring désané. Nanging saking sekala paindikan punika taler madué nilai sosial, silih tunggilnyané ngraketang tali pasemetonan, nyikiang angga sarira, inggian sareng manusa, sareng Ida Hyang Widhi Wasa, taler sareng alam. Punika awinan sapatutnyané soang-soang tradisi inucap mangda prasida karesepang tegesnyané.


text:
Gending Bali pinaka penglipur manah
ritatkala bengong pedidi mirengan lagu Bali,sane mamurda bani mati katembangan teken bintang lan anggie,,, seneng banget tiang mirengan lagu niki sareng beli,,,,,,,,,,,,,,,,,,,ritatkala majohan,,,,dumogi beli satata satya kapingin tiang kene lirik lagune sane satata tembangan beli rikala nelpon tiang" sumpah mati beli bani, yening beli bani nguluk2 adi, depang suba karmane beli sane ngisi,,,tusing ada anak luh sane lenan sane nyalanin tresnan adine,,,,, tonden ada anak muani lenan sane nyaihin tresnan beline, dumadak ja niki tresna sane sujati,,sumpah mati tiang bani, wantah beli tresnan tiang sane sujati, sumpah mati yening tiang bani nguluk2 beli depang suba karmane tiang ngisi, dadi belah tangkah tiange, yening beli tusing mase ngerti ditu ada tresna sane sujati,,, " lagu niki satata kapirengin teken tiang lan beli,,,,sane dadi ubad rindu ritatkala inget teken beli,,dumogi beli tresnan sujati tiange...,niki wantah lagu bali sane seneng pesan pirengan tiang,,,, dek ulix " satya " pirengan mangkin tembang manis puniki sane katulis wantah buat beli, pinaka tulus suci tresnan tiang, wantah kapingin beli sane sayangan, sane dihati, blie lan majanji jani dini, tusing lakar ninggalin tiang padidian,beli lakar satya nemenin tiang, jujur di hati sekat matunangan tumben kacundung teken anak muani,,, tuturne manis ngalangenin, beli lan majanji jani dini tusing lakar meninggalin tiang dini padidian, yadiastun liu sane lakar ngalangin, nanging sikian kenehne, nunas ica ring ida sang hyng widi, sikian kenehne,,,,,,,,,,,,,,, dumogi tresnan iraga


text:
Semeton Bali sane tresnain titiang, semeton Bali sane seneng ring gending-gending Bali, tembang Bali, lagu Bali, seni budaya Bali, ngiring stata mireng lagu-lagu Bali sane anyar-anyar utawi sane dados tembang kenangan, dedemenan semeton Bali lanang wiadin istri. Tembang Bali wiakti becik tur ngelangunin kayun semeton Bali. Semeton Bali sane bagus lan jegeg ngiring mireng tembang Bali, gending Bali, Lagu Bali ring dija ja megenah. Mangda Lagu Bali, Gending Bali, Tembang Bali iraga stata ajeg ngantos riwekasan. Semeton Bali sane seneng ring Lagu-lagu Bali, tembang-tembang Bali, gending-gending Bali wiakti nyarengin kemajuan panyanyi Bali sane sampun mekarya lagu Bali sane becik-becik. Ngiring mangkin mireng tembang Munyin Kulkul.
SENENG WAYANG CENK BLONK ? Klik iriki.
Munyin Kulkul
Vocal; Dek Arya
Yen dingin dingin bukane jani
Napi luungne gae
Kene tidong keto masih boya
Melahang ngeroman
Sareng Adi mangkin disisin Beli
Be mekelo rindun Beline
Tusing keubadin
Yen ujan bales bukakene
Ten ngidang Adi mulih
Beli takut Adi kal mengilang
Jejehe Beli keme
yen dadi Beli ngidih kapingin Adi
petenge jani Adi ada disisin Beli
samar-samar pedingehang munyin kulkul
Sinah ento cihna ada nak nganten
Reff :
Munyin kulkul munyin kulkul
mangkin tuah sebelas
Munyin kulkul munyin kulkul
Ten ke Adi mekita
yen Adi sadia petenge jani
Jalan anggon petenge si malu
MUNYIN KULKUL- Dek Arya_ Purnama Dewi Cover CLip di Youtube : Silakan Klik


text:
I Guna dasarné mule uli desa, mémé bapané tuah petani kelen. Ia subé biasa nepukin ubuh-ubuhan apabuin sube ngewai limané daki uyak endut. Begong dewéké ninggalin ubuh-ubuhan ane sube nyansan gedé. Mepangenan kanti mapag sandikala ia enu masih nongos di cariké sambilangé ngetelang yeh mata. Ngericik yeh cariké ngengkebang sebetné I Guna ulian angen tekén dewéké. Dinané ibi I Guna mare suud ningehang pengumuman, koné lulus nilainé paling gede.
✕✕Powered by GreatadsMerasa dewék tuara, segut-segut kanti sing merasa yeh matané membah. Aget tusing ade enu ditu di cariké, mémé bapané sube malunan mulih. Miribang reramané ento sube ngantosang di jumahné nanging tetep masih I Guna segut-segut nyodog di bucu kubuné. I Guna mulé ipiané tegeh, kanti kéweh rasané lakar ngelanjokin. Uli masuk Sekolah Dasar (SD) mule cita-citané tegeh. Dugasé ento ia tusing lakar mekenéh care jani. Di subané tamat Sekolah Menangah Atas (SMA) mare lantas ia nawang abedik sukehné hidup.
Yen aliang di kemampuan I Guna setata maan juara kelas. Tusing pegat-pegat uli SD kanti SMA terus maan juara kelas krana ia mule medasar jemet. Bedik-bedik mace buku kanti medug-dug bukuné di kamarné. Timpal-timpalné mekejang ngorang kutu buku kanti bisa engsap istirahat ulian sebilang wai memaca buku.
Mekelo meselselan di kubu cariké merasa sagét guminé subé peteng ngelaut ia mulih nerudut. Guminé di cariké suung mangmung, ade tuah pakenyit-nyit sundih kewala joh. Megrepé mejalan nuut pundukan ulian tusing ngabe senter. Bisa-bisa kanti megaang apangé ngidang nepukin pundukané limané nekekang ngisiang padang. Tusing tawange dinané ento tilem subé pasti peteng dedet guminé. Apabuin umahné mule joh tekén cariké, misi ngeliwatin tegalan.
Aget masih neked di jumahné di desa, ade masih ajam mejalan ulian memeteng tusing nepukin apa. Neked jumahné memené nyusutin pengorengan mare suud ngaénang darang nasi. Bapané enu iteh nyangih arit, blakas mekejang prabot carik ané lakar anggoné ngabas di carik. Mekesiab meméné nepukin I Guna uyak endut, muané bek telah daki. Ulian memeteng meguyang mulih uling cariké.
"mimih dewaratu ngujang cai mare mulih keto uyak endut?" patakon méméné.
"tusing ngudiang mé, kelangen nongos di cariké." keto pesautné I Guna ngengkebang sebet.
"Men ibi puané kaden ngewai ngemalunin mulih?.
Bengong I Guna ningehang petakon memené, keweh merase nyautin petakon memené ento.
"ngudiang bengong? Mémé buin metakon.
"engken me?" mekesiab I Guna mebalik metakon.
"ngudiang mekelo di cariké, kaden biasané mulih malunan. Men ento adi barak peninggalané?"
"me" kebilbil bibihné I Guna mesaut.
Merasa naluri méméné ninggalin semu pianakné melenan,
"kenken ape kesebetang?"
"sing ade mé".
"de ngengkebang sebet, kenapa?"
"sing mé"
"nak kenapa cai Guna, apa ulian nak eluh?"
"tiyang kondén ngelah tunangan mé."
"men ape sebetang cai kanti mara nepukin umah uli di cariké?"
"tiyang mekita masuk mé" pesautné I Guna ngaenang mekesiab méméné. "yen gae alih ade luungné kéné di jumah kaden be tawang tusing ade apé. Masuk kadén masih tusing karuan lakar maan gae." keto memené mesaut.
"Tiyang dot san masuk, de ngugu munyin anak ané ade di jalané." keto I Guna nyautin méméné.
"men dije mémé ngalih pipis?"
"tiyang megae mé sambilang masuk."
"suud malu ngenehang masuk mémé tusing ngelah pipis, to canangé enu apasang, ingetang malu nyakupang lima ke Bhatara Guru jani rainan." keto meméné ngingetin.
Ngelaut I Guna mersihin awakné ané daki uyak endut. Di subané bersih megentos pakian lakar mebakti ke sanggahné. Di sanggahné ia ngerikmik tusing suud-suud kenehné lakar masuk. Acep-acepané masih tuah apangé suecé Ida Bhatara Guru. "Ratu Sesuhunan ampura tityang, yening dados icenin tityang jalan apang presida malih masekolah." keto sehaa pepolosan I Guna di malun pelinggih kemulané. Tusing ade mesaut apé enu masih pepolosan ia mesesambatan "Sueca Ratu Sesuhunan." kanti ping keti sing suud-suud ngantos rame munyi ceceké di raab Bhatara Guruné.
Sube emed ia mesehaa pepolosan, sube masih genep tri sandya lan panca sembahne mare lantas ngojog kamarné. Di balé mebrarakan bukuné ulian sesai memacé. Di samping bukuné ade masih handphone (hape) misi tulisan nokia ane sube lotklot sade misi mati ulian kalaine ke carike engsap kanti ngecasin batrené. Setoden mesaré tetep malihin bukuné ané subé melipet anggoné pingét pelajahané ibi sanjé.
Buin maniné mare bangun dapetangé subé bapané ade di kamarné sade mekenyem. Sidap-sidap I Guna bangun nakonang bapané tumben semengan sube nyagjagin. "ngudiang bape semengan subé di kamar tiyangé?. Keto petakoné I Guna.
"Adi dingeh bape ngeling ibi sanje?.
"tusing pe."
"Bapa subé nawang cai nagih masuk." keto bapané.
"tiyang dot masuk pe" saut I Guna kebilbil semengan sube mesugi yeh peninggalan.
"Bape nawang bapané belog, bape masih dot lakar melanin pianak. Kewala bape tusing megemelan nang akateng men kudiang." mekembengan yeh peninggalan bapané I Guna angen tekén semangat pianakné masekolah.
"kangguang subé pe tiyang de subé masuk." keto I Guna jani sube tusing ngidang nanggehang sebet.
Mekaad bapané merasa tusing kuat ninggalin pianakné sebet. Ade kanti aminggu pragat bengong I Guna ngenehang dewéké. Di tengai tepet enu masih I Guna mepangenan kanti engsap teken basangné seduk, sagetan subé bapané nyodog di maluné tusing tawangé teken I Guna. "Ning ne anggon masuk cai jani." Bapané I Guna ngenjohin pipis.
"Dije bape ngalih pipis? " petakoné I Guna.
"nah anggon dogen subé, kénkén je ban apangé buin pidan cai tusing hidup care bape." pengidih bapané teken I Guna.
"pak? Dije maan ento pak?, I Guna nyambungin petakon.
"Mekejang gelah bapené sube kagadiang, nah de ento pikirange. Cai pragat masuk dogen sube baang bape ngenehang ento." saut bapané mekenyem.
Liang manahné I Guna kadi kesiratin tirta amerta kerasa ulian tusing ade kenehné neked kemu. Kenehné sube pasrah kewala tresnan reramané jani sanget ngaenang dewéké semangat lakar ngelanjutang masekolah.
°°°
Kelulusan subé metempél I Guna ngenah paling simalu di pengumumané. Nilainé mekejang tegeh semangat rasané ia lakar ngelanjutang mesekolah. Kenehné subé lakar dadi pegawé. Ipiané sube tegeh pesan mekade jani jurusan ane demenine tuah ekonomi. Ento krana jaman jani ekonomi koné paling lais di dunia kerjané. Sakewala jani enu masih ia bingung, apan jaman jani ane nentuang anak nilai subé nomor sekian koné nentuang apang maan masekolah. Saget timpalné ané beténan nilai subé ngaku maan sekolah elit ape kaden ngeranayang mekejang tusing resepange teken I Guna.
Sekancan prestasi kumpulangé tekén I Guna, kenehné subé saget semangat kanti mekejang isin piagamné lampirangé di berkas pendaftarané. Sube aminggu nyelepang pendaftaran, jani gantiné ia lakar ninggalin pengumuman. Sube bingung I Guna ninggalin adané tusing ade ngenah di duur. Kadené subé nilainé gede lakar ngenah paling duuran, mare tolihné saget adané di urutan ikuh nomor dua uli di duri. Ditu masih mekesiab nolih kewala enu masih lega bayuné krana jani sube ketrima dadi murid.
Jani I Guna sube dadi murid sakewala tusing siswa adané nanging madan mahasiswa. Sangkan ento madan mahasiswa ulian sube sekolah tegeh tingkatané madan kuliahan. Anaké ngorang jaman janiné madan anak kuliahan. Mekejang timpalné nyambat keto, ia anak uling desa mare pragat melajahang dewéké. Ditu di kelas ia liu nepukin timpal. Seluruh daerah tusing je uli Bali dogen, uling luar masih ade ditu ajake bareng-bareng.
Di kelas I Guna mule paling ngenah, anak dueg gobané yen saihang ngajak timpal-timpalné mule bagus. Di malun tegakané ade anak eluh kalem kapah memunyi muané jegeg adane Ni Luh Ratna. Dadi bungan kelas ulian mekejang ngedotang. Dugasé ento I Guna tusing nawang madan metunangan ulian ia anak demen memaca dogen. Ipidan dugas enu masuk Liu anak luh paek ulian demen melajah kewala ia sing taen nyak apabuin ade kanti nguberin I Guna. Ulian kimudné I Guna kanti nguntul yen ketemu ngajak anake luh ané nguberin ia pidan dugas SMA ento.
Jani di tongos kuliahné sebilang semengan terus I Guna nepukin Luh Ratna di malun tegakané ento. Merasa inguh runtag bayuné. Ia masih tusing ngerti tekén ape ne rasangé jani. Tusing masih bani ia nyambatang ape ne ade dikenehné. I Guna merasa dewekné tiwas uling di desa. Yen Luh Ratna ento sebilang wai masuk ngabe mobil. Penampilanné nganutin mode janiné. Yen saihang ngajak I Guna miribang sube sanget joh pesan care ngajak gumi ajak langit sambatangé.
Kewala bayuné I Guna tetep runtag, ape buin di gantiné mekenyem mule manis. Mule nganutin adan jegegné sing ade nyaihin yen alihang di kelas ento. Jani gantiné I Guna mekelompok ngajak Luh Ratna. Runtag kenehené sebilang wai mepaakan ngajak iya. Sebilang peteng bisa ping keti Luh Ratni sms nomorné I Guna nakonang tugas ane dugas tuniané tagihiné di kampus. Demen hatiné I Guna sagét bisa ia ngemalanin nelpunin Luh Ratna. Ngantos enem bulan terus saling hubungin ngaenang I Guna sube biasa ngajak Luh Ratna. Saget tumben I Guna ngajakin Luh Ratna pesu sambilangé ngaénin tugas.
Menjanji metemu Luh Ratna negakin mobilné, I Guna pakianné tuah amontoan. Bisa-bisa aminggu ento anggoné ulian tuarané. Suud kuliah ia bisa nyemak koran tanjaangé apang ade bekel bisa masih nyuun barang apangé ade dogen bekel hidup di rantauan. I Guna sube biasa mejalan lakar ngalih tongos ketemuanné ngajak Luh Ratna. Ditu sube malunan Luh Ratna ngantosang I Guna.
"Mai menek bli di mobil tiyangé." ajakin I Guna menek di mobilné Luh Ratna.
"Sing engken beli milu?" keto I Guna.
"Beh beli, mai ngae tugas" nyambilang ngampakin pintu mobilné lantas mecelep I Guna di tengah mobilné Luh Ratna. Mereren di tongos makan ane linggah, I Guna miribang tusing taen makan di tongos ane keto-keto. Paling aget ia ngidang meli nasi jinggo limang tali rupiah sube aget.
"sube neked bli, mai dini ngae tugas." pesu Luh Ratna mukan pintu mobilné.
I Guna enu iteh negak di tengah mobilné nyaruang tusing juari pesu ape tusing taen ngerasayang mobil mewah.
"bli, mai." buin Luh Ratna nggajakin I Guna ke restoran ane di malun parkir mobilné.
I Guna pesu uli mobilé kewala ia tusing nyak mejalan malunan. Nutug uli duri Luh Ratna menjalan bayuné sube jejeh ulian bulanané menipis yen jani ia makan di restoran sinah anggoné mayah SPP lakar tusing ada. "Bli mai, tiyang je mayahin." keto munyiné Luh Ratna mare demen hatiné I Guna nuutin pejalané Luh Ratna. Di tengah restorané ajaké dadua pade-pade mesuang tugas. I Guna ngajahin Luh Ratna tugas ane oriné ngajak dosenné ituni. Ditu I Guna nolih-nolih jegeg muan Luh Ratna. Kesemsem nolih Luh Ratna dugasé ento mesemu manis ape buin dimekenyemné ngaenang I Guna ngemasin mati ngadeg. Mirib sube kesempatan, I Guna merasa ngemaniang dewéké lakar ngorahang isin kenehné teken Luh Ratna. Ia sube tusing lakar sanggup mendem tresnané ane sube nyansan mebunga-bunga di hatiné. °°°(Mesambung)°°°


text:
Liak kebaosang tuah Lina Aksara (Aksara Mati); Laya Aksara (Papitehan Aksara); Linging Aksara (Kecap Aksara/Munyin Aksara);
indik liak utawi leak, desti, teluh naranjana, aji wugig, pelet (bukan celak-red) maka miwah sane lian-lianan kawiaktiannyane pateh sakadi kabaos ring ajeng inucap, sakemawon indik tatuek maka miwah pangaptiannyane matiyosan. Indike punika meweh kabuktyang kawentenannyane. Yening pacang uning indike punika mangdane mlajahin sastra maka miwah ngelarang tapa brata yoga samadhi sane pingit turmaning mauttama. mawinan sampunang pisan nyugjagang indike punika duaning nenten pacang mikolihang dharma pamutus, samaliha wenten kode etik-nyane, kocap.
Aji pangiwa matiyosan ring sane kabawos leak. aji pangiwa punika identik ring sane mapakardi nenten rahayu utawi jadig, satata nyakitin, ngawe grubug. Sakemawon yening leak, ipun identik ring sane kabawos nyuti rupa. wenten sane iseng, wenten sane hobby. Kawiaktiannyane leak punika wenten kakalih. Wenten sane ngardi rahayu taler wenten sane ngardi kawon.
Kategesang malih, Pengiwa sampun janten pakaryan ala, Yening liak utawi leak nika kantun medaging rwa bhineda (kaon kelawan becik), kari wenten kasinahane.
Ungkuran puniki kruna leak sampun sosod artos ipun. Liak mangkin, sekancan ne jele kabaos liak. Liak ilang sandal kaine; Liak iba, batis akene jekjeka; Leak apa, liwat socane. Miwah liak-liak sane tiosan. Kasujatiane liak nak becik maosang sastra.
Artikel siosan parindikan leak Bali
Leak Sari
Balinese Leak - mebasa english
Ada Bojog Mebalih Bulan - pembahasan leak lengkap
Kode Etik Balian - prediksi kematian pasien
Ajaran I Balian Putus - pengobatan sakit pengeleakan


text:
Thursday, 17 January 2013
tata cara ngawedar pidarta basa bali
A.Tatacara sajeroning ngwedar pidarta, minakadi :
1. Mapidarta dadakan, inggih punika pidarta sane nenten nganggen teks.
2. Mapidarta ngwacen teks, inggih punika mapidarta nganggen teks sane sampun kasiyagayang.
3. Mapidarta ngapalang teks, inggih punika pidarta sane tanpa teks utawi pidarta antuk basa tutur ( lisan ).
4. Mapidarta ngangge ringkesan, inggih punika mapidarta makta ringkesan ( skema ), sane madaging unteng-unteng bebaosan
Subscribe to: Posts (Atom)
Entri Populer
-
Ampurayang Olih: I Wayan Mardiana Ampura meme, ampura bapa,,, Ampurayang titiang,,, Nenten prasida dados pianak sa...
-
PUPUH GINANTI Hukum Padalingsa 8u 8i 8a 8i 8a 8i 1. Ampahé makarana bingun...
-
Sor Singgih Basa Sekadi ketahe ring Bali, ritatkala i raga mawicara sareng anak tiosan, napi malih i raga durung uning sareng anake...
-
PIDARTA BASA BALI Yening kaaksi saking wirasan sastra, karya sastra punika masaih ring karya seni sane medaging keindahan. Pidarta ...
-
UGER-UGER AKSARA BALI Aksara suara adalah: AKSARA WIANJANA Penggolongan a...
-
Hukum padalingsa Pupuh Sinom SINOM 8a 8i 8a 8i 8i 8u 8a 8i 4u 8a Pupuh...
-
2. Sesenggakan. Sasenggakan puniki pateh sakadi ibarat, ring bahasa Indonesia. Sasenggakan, linggaipun "Senggak", artinipun &...
-
Puisi Bali Anyar Puisi Bali Anyar punika wantah sastra sane kaangge nartaang pabesen, ngangge basa sane bawak nanging dagingne ...
-
Devinisi singkat Sekar Alit kelompok Sekar Alit, yang biasa disebut tembang macapat , gaguritan atau pupuh , terikat oleh hukum Pad...
-
NYURAT AKSARA BALI v Sejarah Aksara Bali Aksara Baline mawit saking India,sane ngranjing ka indonesia ke Bali nyareng...